Gaztelumendi aurrera Maulen, saio xume baina gozagarri batean | El Diario Vasco\nCulturasGaztelumendi aurrera Maulen, saio xume baina gozagarri batean\nGaztelumendi aurrera Maulen, saio xume baina gozagarri batean\nIa 1.200 lagun bildu ziren Maule-Lextarreko Ororena jai alain. / ALBERTO ELOSEGI/XDZ\nAñorgarra zuzenean pasako da bigarren itzulira, aurrekoetan Colinak eta Lujanbiok lortu zuten bezala\nBIANDITZ IRAOLAMAULE-LEXTARRE Domingo, 5 noviembre 2017, 12:09\nBeñat Gaztelumendi nagusitu zen atzo Maule-Lextarren jokatu zen hirugarren finalerdian. Saio xumea izan zen, baina gozagarria. Aurreko saioetako tarte handiegirik gabe, erregularra izan zen. Gaztelumendi 694,5 punturekin izan zen garaile. Bigarren Julio Soto izan zen, 668,5 punturekin, eta oso gertu izan zuen hirugarrena, Txapelketako ezustekoetako bat izaten ari den Nerea Ibartzabal, 663 puntu pilatuta. Sailkapena osatu zuten Etxahun Lekuek (656,5), Nerea Elustondok (637,5) eta Beñat Iguaranek (604).\nZortziko nagusiak izan zuen lan politik, Gaztelumendi eta Nerea Ibarzabalena kasu. Bi udal langile ziren, azaroaren bataren ondoren hilerria txukuntzera joandakoak. Ez zegoen inor. Gaztelumendi hasita, bikain osatu zuten elkarrizketa: «Etorri gera hilerrrira ta urteroko historia / hango larrosa gorria eta hango krabelin horia / ia ahaztuta utzia dago maitearen hilobia / egutegia bezain ahula da jendearen memoria». Ibarzabalek bestela pentsa-tzen zuen: «baina nik drama kendu nahi diot egoerari dena den / pertsona hauek hil ziren baina benetan ez daude hemen / eta askotan esanda nola gure bihotzetan dauden / oindik ez dakit azaroan batez zergatik etortzen garen». Maitasuna. Maitasuna zen hilerrira joateko arrazoia, añorgarraren ustez: «Ba maiteari nahi zaiolako maitasuna erakutsi / etor-tzen dira bai beren lore beren malko beren untzi / hemen ezin da urtean behingo data ahazturan utzi / ohitura asko baitauzkagu guk eta sentimendu gutxi». Ibarzabalek, beste behin, bizitzari eutsi zion: «Baina zergatik etorri gorpu hotz baten aldamenera / nahiz ondo jakin hauxe dugula gu guztion amaiera / egun denetan aurrera egin ta oroitzea hobe da / bizitza ez al zen ba handiena bota ustelak lurpera».\nBeñat Gaztelumendi. / ALBERTO ELOSEGI/XDZ\nKontzeptu abstraktuak ohi baino gutxiago erabili zituen Gaztelumendik, konkretutik aritu zen gehiago, eta horrek lagundu zuen elkarrizketa bideratzen. Baita Nerea Elustondorekin seiko motzean egin zuen lanean ere. Down sindromea duen gazte baten gurasoak izatea egokitu zitzaien. Lagunekin bizitzera zihoala esan zien, eta horrek Elustondo poztu zuen. Hasi, Gaztelumendi egin zen, ordea: «Adinez denez nagusi / bere lagun eta guzi / bere burua etxetik kanpo nahi luke ikusi / maitasuna erakutsi / diogu eta ez gutxi / joaten utzi nahi diot baina ezin diot utzi». Bere burua zaintzen zekiela gogoraratu zion Elustondok, eta Gaztelumendik uste baino azkarrago hazi zela erantzun. Legazpiarrak argi ikusi zuen arazoa: «Barruan dezun dilema / neretzat ez da problema / eta zai nago noiz iritsiko ote astelehena / etzazula hartu pena / inuxente alaena / hark ote dauka zure beharra ala zuk harena».\nAipatzekoa baita Beñat Iguaranek eta Julio Sotok egindako lana. Aktoreak ziren hauek, gaztetan sexu erasoak jasanagatik salatu gabeak. Orain Sotok publikoki salatzeko asmoa zuela jakinarazi zion. Amasarra hasi zen: «Garai bateko problema / garai hartan izan zena / gaur salatzeko hartua dezu hain bide zuzena / nahiz eta sentitu pena / ezin det kontatu dena / berriro ez baidet Soto bizi nahi bizittu nuena». Lagunaren erantzuna, bikaina: «Oroitzapenaren ezten / artean naiz errez ezten / ahalegindu behar genuke barrutik abesten / eszena eta an-tzezpen / artean gara babesten / baina ezin dut gehiago segi gezur hau antzezten».\nKartzelako gaiak aukera ugari eman zien bertsolariei: «Zure ibilbideko unerik onenean zaude. Zure jarduna etetea erabaki duzu». Saio ederrak egin zituzten orokorrean sei bertsolariek, honela bukatu zuen Etxahun Lekuek: «Ospe kontua iheskorra da, hauskorra eta labana / handi-ustean kontu txar asko ekarriak neuregana / atxakiarik ez dot jarriko gurata egin dot dana / eragin dot nahiko drama / salaketa bat, salaketa bi, hamaikaraino ai ama / orain badakit zeruetatik infernuetara doana / bizitzan eindako lana».\n«Aurrerapausoa izan da euskal zinemarentzat» «No es lo mismo ganar en Tolosa que en otro sitios»


Urretxuko Udala - EUSKARALDIA2020: Eman izena igandea baino lehen\nLerro hauen bitartez, Urretxuko Udalak herriko elkarte, denda, enpresa eta klubei dei egiten die Euskaraldian izena ematera, irailaren 27a (igandea) baino lehen.\nDagoeneko hamaika entitatek izena eman dute aurtengo edizioan, kultur elkarte, enpresa eta entitate publikoen artean, baina artean asko gelditzen dira. “Aurten urte berezia eta zaila izan da Euskararen esparruan ere, eta baliteke deialdiak aurrekoan baino entzute gutxiago izatea” azaldu digute Urretxuko Udaletik.\nAntolaketa sistema aurreko edizioaren oso antzekoa izan da, talde motorra 2019ko urrian hasi zen lanean, eta hamar laguneko talde hau da antolaketa eta kudeaketa lanak egiten dituena. Talde handiago bat ere bada, “Herri Batzarra” Urretxu eta Zumarragako herritarrek osatzen dutena, eta edizio honetan hiru aldiz biltzeko aukera izan duena. Talde honetan biltzen dira herritarrak, eta talde hau da mezua herrirantz zabaltzen duena, bi herriotako euskara teknikariek dinamizatuta. Horrez gain, Elhuyar enpresako bi teknikari ari dira Urola Garaia eskualdeko enpresetan informazioa zabaltzen eta Euskaraldirako izen ematea sustatzen.\nOso garrantzitsua da Herri Batzarrari Euskaraldiaren kontzeptua, “ariguneak” zer diren, “belarriprest” eta “ahobiziren” benetako rolak zeintzuk diren ondo azaltzea, gero hauek izango baitira mezua ingurukoei zabalduko dietenak, transmisio lan hori egingo dutenak.\nAzkenik parte hartzaileak daude, benetako protagonistak. Aurten bi multzotan sailkatuko direnak: Entitateak batetik (elkarteak, enpresak, kirol taldeak, soziedadeak…) eta norbanakoak bestetik.\nLehen hauek irailaren 27a baino lehen eman behar dute izena lotura honetan, Euskaraldian entitate moduan parte hartzeko, eta izena eman ostean beren izena ikusgai egongo da webgunean.


Konpromisoa kalitatearekin - Santa Ana Egoitza\nOstatu eta Mantenua\nIle apaindegia / Podologia\nInformazioa - komunikazioa egoiliar eta familiari\nBainu geriatriko terapeutikoa\nTarifak eta lekuak\nSanta AnaKonpromisoa kalitatearekin\nSanta Anan ahaleginak egiten ditugu egunero-egunero kalitatezko arreta ematen, eta, horretarako familien laguntza eta inplikazioa izaten dugu. Bestalde, erabiltzaileen eta senideen edozein iradokizun kontuan hartu ez ezik, gogobetetasun inkestak egiten ditugu urtero jakiteko zein aldetatik hobetu behar dugun.\nGainera, bikaintasuna bilatzen dugunez, urtero ikuskatzen gaituzte kanpoko zenbait enpresa espezializatuk.\n2008an, ISO 9001:2000 arauaren ziurtagiria atera genuen. Arrakastaz gainditu ditugu ikuskaritza mordo bat, eta horri esker eskuratu ditugu ondoko ikuskapenetan ISO 9001:2008 eta ISO 9001:2015, azken hau indarrean gaur egun.\nEgoitzak ematen dituen zerbitzu guztiak planifikatu, gauzatu eta ebaluatzea, kalitate eredu batean oinarrituta, eta etengabe hobetzen saiatzea, kudeaketa sistemaren eraginkortasuna barne.\nOngizate eta bizikidetza giroa sustatzea, pertsonari errespetu sakona erakutsita.\nErabiltzaileak arreta ikuspegi integral batetik ematea, banakako segimendua eginda Banakako Arreta Planaren bitartez.\nBaliabidea komunitatean integratzea eta erabiltzaileak komunitatearen parte izatea.\nBarne partaidetza sustatzea erabiltzaileen eta haien familien bitartez.\nEgoiliarren eta familiakoen atsegin erabatekora iristea, kontuan harturik, horretarako, zer-nolako arau etikoak eta profesionalak aplika daitezkeen kasu bakoitzean eta betiere bermaturik informazioaren eta datuen isilpekotasun erabatekoa.\nEskakizun guztiak betetzen direla ziurtatzea, legezkoak eta arauzkoak barne.\nKudeaketaren efizientzia eta eraginkortasuna bermatzea, baliabideak optimizatzea eta kudeaketa ahal den erarik gardenenean egiten dela ziurtatzea.\nAAKPK plana ezartzea eta eguneratuta izatea, elikadura arriskuak prebenitzeko mekanismo eraginkor gisara.


Gidarien Gaitasun Agiria (GGA) - Tasak eta Baimen inprimakia - Bizkaia.Eus\nDerrigorrezko Aurretiko Hitzordua\nGidarien prestakuntza zentroaren baimenaren eskabidea\nGidarien prestakuntza ikastaroaren homologazio eskabidea (34 KB)\nIrakasle edo espezialitateetarako alta eskabidea (32 KB)\nTasen zenbatekoak (GGA)\nBidaiariak eta salgaiak errepidez garraiatzeko diren zenbait ibilgailuren gidarien hasierako kualifikazioari zein etengabeko prestakuntzari lotutako zerbitzuak emateagatik edo jarduerak egiteagatik ordaindu behar diren tasen zenbatekoak honako hauek dira:\nIkastaroak emango dituzten prestakuntza-zentroak baimentzeagatik: (346,41 €).\nPrestakuntza-ikastaroak homologatzeagatik: (115,47 €).\nAzterketa-eskubideengatik: (21,82 €).\nGidarien lanbide-gaitasuneko txartela emateagatik: (23,11 €).\nGidarien lanbide-gaitasuneko txartela berritzeagatik: (23,11 €).\nGarraioaren arloan eskuduna den Bizkaiko Foru Aldundikosailaren titularrak artikulu honen aurreko paragrafoan finkatzen direnzenbatekoak eguneratu ditzake, baldin eta eguneratze hori hiru lurralde historikoen jardun koordinatuaren ondorioz egiten bada.\nNAN / AIZ / Pasaportearen fotokopia\nTasa (T-91 eredua): edozein banku-erakunde laguntzailetan ordaindu daiteke, edo, eskabidea aurkeztean, txartelarekin erakusmahaian. Ordainketa banku-erakundeak egiten badu, tasa mekanizatuta egon behar da.\nTxartelaren kopia eskatuz gero, gainera, txartela galdu izanaren zinpeko aitorpena edo lapurretaren salaketa aurkeztu beharko da.\nAurretiko hitzordurako esteka\nCAP txartelaren eskaera-inprimakia (618 Kb.)\nTasa T-91 (104 Kb.)\nT.91 eta tasen zenbatekoak (GGA)


Lizarrako El Puy ikastetxean izandako abusu fisiko eta sexualen biktimek Francisco Perez Iruñeko artzapezpikuaren "barkamen" publikoa "positibotzat" jo dute, baina hala ere "ez dela nahikoa" uste dute.\nBiktimak Perez artzapezpikuarekin bildu dira ostegun honetan gertaeren harira. Ondoren, biktimen bozeramaileak aldarrikatu du "hau ez dela bekatu bat, delitu bat baizik", eta beraz, egileek "epaituta eta kartzelan" egon beharko luketela.\n"Barkamena eskatu izana positiboa da, zalantzarik gabe", azaldu du. Hala ere, "pertsonekiko errespetu faltaren, pederastiaren eta matxismoaren aurkako gerra handiaren baitan irabazitako borroka txiki bat" dela deitoratu du.\nIldo horretan, Nafarroako beste ikastetxe batzuetan abusuak jasandako biktimek ohar bat helarazi die komunikabideei, eta Perezen jarrera "sinesgaitza eta hipokrita" dela epaitu dute.\nBiktima horien ustez, "elizbarrutiko zentro gisa El Puyko biktimei barkamena eskatzeak Elizak Nafarroan duen ordezkari nagusiak biktimizazio bikoitza eragiten digu, eta horrek edozein erantzukizunetik salbuesteaz gain, bigarren mailako biktima bihurtzen gaitu".


Sarek sakabanaketaren aurkako aldarrikapena Ezkerraldeko kaleetara atera du | HerriKolore\nSarek sakabanaketaren aurkako aldarrikapena Ezkerraldeko kaleetara atera du\nEzkerraldeko Sarek eskualdeko manifestazioa egin du Portugaleteko kaleetan, dispertsioaren aurka. Aurretik zutabe bat atera da Sestaotik Portugaletera, mobilizazio orokorrarekin bat eginez. Azken hamarkadetako gatazkaren ondorioak gainditzeko ahalegin kolektibo bat behar dugula azaldu du Sarek, oraindik pauso asko emateko geratzen direla azpimarratuz: Besteak beste euskal preso, errefuxiatu eta iheslari politikoen eskubideen urraketa eta sakabanaketarekin bukatzea. Azkenik urtarrilaren 13an Sarek Bilbon egingo duen manifestazio nazionalean parte hartzeko deia luzatu du.\nEuskal Herriak azken hamarkadetan bizitako biolentzia ezberdinek ahalegin kolektibo bat egitera garamatzate, bestela faltsuki eta bermerik gabe itxiko bailitzateke urteetako sufrimendu eta konfrontazioa.\n2011ko urrian, ETAk bere jardun armatua uzteko erabakia hartzeak bakean eta Konponbidean urrats garrantzitsua ekarri zuen. 2017ko apirilean, erabaki hori berretsi zuen, armagabetzea gauzatuz.\nZalantzarik gabe, garai berri baten aurrean gaude; bakegintzan, elkarbizitzan, Giza Eskubideen errespetuan eta Konponbidean urratsak ematea exijitzen duen garai berrian, hain zuzen ere. Eta aurrera begirako lan hori euskal jendartearekin batera egin nahi dugu.\nHori dela eta, SAREk zera adierazi nahi dio euskal jendarteari; ez gaitezen konformismoan eta autokonplazentzian geratu. Oraindik urrats asko emateke daude; bai biolentziaren biktima guztien errespetuari dagokienez, baita euskal presoen Giza Eskubideen errespetua exijitzeari dagokionez ere.\nEzin ahaztu dugu Ezkerraldeko errealitatea. Euskal Presoen Politikoen Kolektiboko eskualdeko 12 kidek kondena betetzen dute bataz beste etxetik 700 bat kilometrora, eta horiekin batera iheslari eta deportatu bana daude:\n• Barakaldoko Egoitz Coto, Granadan, herritik 810kmra; Karmelo Lauzirika, Castelló de la Planan, herritik 622kmra; Bittor Franco, Huelvan, Barkaldotik 948kmra.\n• Santurtziko Jon Gonzalez, Valèncian, 655kmra; Lander Maruri, Palencian, herritik 267kmra; Aitor Herrera, Pontevedran, sorterritik 657kmra, Asier Rodriguez, Granadan, Santurtzitik 816kmra.\n• Portugaleteko Unai Bilbao, Granadan, hemendik 814kmra; Aitor Fresnedo, Jaenen, 724kmra; Iñaki Alonso, Córdoban, Portugaletetik 785kmra; Asier Uribarri, Zaragozan, bere herritik 354kmra.\n• Fernando Alonso Sestaoarra, Pontevedran, herritik 659kmra.\n• Joxe Angel Urtiaga Santurtziarra, Kuban deportatua, herritik 7.000kmra.\n• Eta Santurtziko iheslaria.\nHau da, soilik presoen senide eta lagunek, izan motxiladun ume edo guraso adindun, astero 15.430 kilometro egin behar dituzte gertukoak bisitatu ahal izateko.\nArrazoi nahikoa dira, beraz, adostasunetara iritsi eta kaleak betetzeko, konponbidean eta elkarbizitzan urratsak eman daitezen bultzatuz.\nUrtarrilaren 13an hitzordu garrantzitsua dugu Bilbon, urteroko errutina baino gehiago izan behar duena, estatuak mugiarazteko baliatu behar dugu bertan bilduko den energia guztia, abenduaren 9an, orain hiru aste eskas, sentsibilitate askotako milaka lagunek Parisen egin bezala.\nAnimo bada, lanera, kalera! Ezkerraldean prest gaude!


375 urte Arantzazuko Ama Birjina Liman, eta Mexikorekin dituen loturak 375 urte Arantzazuko Ama Birjina Liman, eta Mexikorekin dituen loturak\nHome Mundua eta Euskaldunak Euskaldunak munduan 375 urte Arantzazuko Ama Birjina Liman, eta Mexikorekin dituen loturak\nUrr 18, 2021\nGure blogean errepikatzen den gaietako bat Amerikako Kolonietan euskaldunen presentzia da. Eta arrazoi askorengatik da. Baina denak, edo asko behintzat, liluraren inguruan dabiltza.\nMunduaren alde hartan, aberastasunagatik edo populazioagatik nabarmentzen ez zen herrialde bateko euskaldunen eskukada batek izan zuen eraginak eragiten digun lilura. Alderantziz. Eragin-gaitasuna eta protagonismoa erakutsi zituzten, eta, garai kolonialaz gain, Amerikako errepubliketan ere jarraitu zuten.\nHasiera-hasieratik izan zuten antolaketa-gaitasunak ere liluratzen gaitu. “Euskal nazioko kideek” Amerika osoan zehar arabarrak, bizkaitarrak, gipuzkoarrak eta nafarrak elkartzeko sortu zituzten ermandadeek eta kofradiek (eta handik pasatuz penintsulako herrikideak balira bezala pasatzen ziren euskal herritar kontinentalek) babesteko antolatu behar zuten beharraz hitz egiten digute.\nHorri guztiari buruz asko hitz egin dugu blog honetan, eta ziur gaude, hitz egiten jarraituko dugula. Baina, gaur, “tangentziala” dirudien baina Amerikako euskaldunen abentura honetan “nuklearra” den gertaera bati ekingo diogu.\nGaur, urriaren 18an (hau argitaratzen dugun orduan, oraindik ere, hemen kontatzen dugun istorio hau gertatu zen lurretan), 375 urte betetzen dira Arantzazuko Ama Birjinaren entronazioa kontinente hartan gertatu zenetik.\nGaur bezalako egun hartan, 1646an, Arantzazuko Ermandadeko kide batek Limara eraman zuen Ama Birjinaren irudia, 1612an sortua, San Frantzisko komentuan ermandade horrek zuen kaperaren aldarearen erdigunean kokatu zen.\nJosé de la Puente Brunke historialari perutarra, ermandade honetako familia zaharrenetako baten ondorengoa, artikulu honetan kontatzen du.\nBertan, orrialde gutxi eta interesgarri batzuetan, ermandade horren ikuspegi orokorra eskaintzen du, Amerikako guztiak ulertzeko eredua; Limako Arantzazuko Ama Birjinarekiko debozioa, orainaldira arte hedatzen dena; eta irudiaren etorreraren historia, XVII. mendearen erdialdeko Lima hartan gertatutakoa.\nHalaber, Limako San Frantzisko elizaren azpian zegoen ganga euskaldunek lurperatzen zutela gogorarazten du. Ganga horri buruz hitz egin dugu hemen, Limako Aranzazu Euzko Etxeak turismoarentzat erakargarri bihurtzeagatik salatu baitu.\nEuskaldunak eta Guadalupe Birjina Mexikon\nGainera, aurtengo abenduan, 2021ean, Guadalupeko Ama Birjina Mexikon agertu zeneko 490. urteurrena ospatzen da. Euskaldunek protagonismoa dute eta Arantzazurekin ere lotura dute.\nLaster kontatuko ditugu konexio horiek prestatzen ari garen bideo berezi batean. Baina esan dezakegu Mexikoko gotzaina, Fray Juan de Zumarraga, Guadalupeko historiako protagonistetako bat, euskalduna zela eta euskaldun eta frantziskotar gisa Arantzazuko monasterioan egon zela.\nEkainean, Deia egunkariak, beherago jaso dugun artikuluan, bideo horren xehetasun batzuk aurreratu zituen, Arantzazuren eta euskaldunen eta Guadalupeko Ama Birjinaren arteko lotura gogoratzeko eta indartzeko prestatzen ari garenak. Amerikako euskaldun guztien arteko lotura ere bada, baina indar berezia du Santiago-Lima-Mexiko ardatzean, Arantzazuko Ama Birjinaren izenarekin sortutako kofradien eta ermandadeen bidez sortua.\nSinestuna izan ala ez, ezinezkoa da Aránzazuko Birjinak Amerikako euskal komunitatearen antolaketan izan zuen garrantzi nagusia ez baloratzea eta ez onartzea, bai eta Oñatiko Santutegiaren arduraduna den frantziskotarren ordena ere, hango eliza eta komentuen inguruan antolatu baitziren Amerika osoko euskaldunak.\nDeia – 2021/7/24 – Euskadi\nGuadalupeko Birjina Arantzazun entzuten da\nMarión Desjacques Guadalupeko Vírgen mantuaren doinua interpretatzen (Arantzazu)\nArantzazuko santutegia Guadalupeko Ama Birjinaren mantuan aurkitutako musikarekin grabazio berezi baten eszenatokia izan da. Limako Aranzazuko Andre Mariaren kofradiaren opari bat Mexikoko euskal komunitateari\nPrevious articleBalenciaga, Getariatik Simpsonetara. Euskaldun batek sortutako markaren berpizkunde ikusgarria\nNext articleEuskal kultura eta gastronomia Chillidarekin batera Britainia Handian


Mondragon Team Academyk SOUTH SUMMITen hamargarren edizioan parte hartu du - Berriak - Mondragon Unibertsitatea\nMondragon Team Academyk SOUTH SUMMITen hamargarren edizioan parte hartu du\nMondragon Team Academyk MONDRAGONeko Sustapen Zentroarekin batera SOUTH SUMMITen 10. edizioko innovation & ecosystem partner gisa parte hartu du, Madrilgo La Nave-n ospatu zena ekainaren 8, 9 eta 10ean.\nLankidetza horri esker, LEINNek (Lidergo Ekintzailea eta Berrikuntza Gradua) sortutako startupen ordezkaritza garrantzitsu bat egon da ekitaldian, 50 talde-ekintzaile Madrilen elkartu gara egun horietan, besteak beste startup hauek:\nEra berean, hainbat panel eta ponentzietan parte hartu dugu, ekitaldiaren egitarauaren barruan.\nSouth Summit: ekintzailetzarako eta negozioetarako sarerik baliotsuena.\n3 egunez, South Summit munduko erakusleiho onena bihurtzen da, munduko enpresa, startup, ekintzaile, inbertitzaile eta erakunde nagusiek berrikuntza bizkortu, harreman sendoak eraiki, aukerak identifikatu eta negozioak sor ditzaten.\nEdizio honetako datuak oso onak izan dira; publikoari dagokionez, 15.423 parte-hartzaile izan ditu, 6.160 startup, 1.848 inbertitzaile. Edukiei dagokienez, 686 speaker, 157 orduko edukia eta 8 agertoki izan ditu. Komunikabideetan egindako inbertsioei eta agerpenei buruzko datuak ere oso altuak izan dira.


"Europan, zezenketa amaitu ostean, antolatzaile eta ikusle guztiak atxilotuko lituzkete" • ZUZEU\nhttp://www.youtube.com/watch?v=qYdXNTT74gc&feature=channel2008ko maiatzaren 4ean, Equanimal taldeko sei aktibistek Madrilgo Las Ventas zezen plazara egin zuten salto zezenketa burutzen ari zenean. Atxilotuak izan ziren. Ordena publiko aztoratzea eta autoritateari desobedientzia egitea leporatzen diete. Pasa den irailean izan zen auzia baina epailea ez da oraindik mintzatu. Ekintza horretan parte hartu zuen Sandro Zararekin hitzegin dugu.\nZergatik zaudete zezenketen aurka?\nAhula den edozeinganako indarkeria mota guztien aurka gaude: umeak, emakumeak, etorkinak… Eta animalienganako indarkeriaren kontra, noski. Beraiek ere sufritzen dute.\nZergatik egin zenuten salto hondarrera?\nKomunikabideetan oihartzun handiagoa izango zuela pentsatu genuelako.\nNola egin zenuten ekintza?\nLegalki sartu ginen plazara. Sarrera ordaindu behar izan genuen, modu bakarra zelako. Lehenengo zezena hil ondoren, hondarrera egin genuen salto eta, indarkeriarik gabe, pankarta batzuk zabaldu genituen.\nNola egin diozue aurre epaiketari?\nEspainian, Portugalen eta Frantziako bi hiritan legez onartua dagoen hilketa bat salatzera joan ginela uste dugu. Europako gainerako hirietan, zezenketa amaitu ostean, antolatzaile eta ikusle guztiak atxilotuko lituzkete\neta guri leporatzen dizkiguten delitu larriagoak egotziko lizkiekete.\nEpaiketatik kargurik gabe irtengo zaretela uste duzue?\nJustizia espainolean fedea dugu eta ziur gaude epaileak justizia ideal ezberdinak ditugula ulertuko duela.\nEkintzekin jarraitzeko asmorik bai?\nEz da ekintza bakana izan. Honen ondoren Tordesillas, Iruña eta Bilbora joan gera, adbididez. Duela urte batzuk, eroak giñela uste zuen jendeak; gaur egun, ordea, errespetazen gaituzte orokorrean.\nBIO: Italiarra, Sandro Zarak 53 urte ditu. Duela zazpi bizi da Madrilen. Barazkijalea eta Equanimaleko kide. Haize-instrumentuen zaharberritzaile moduan egiten du lan.\nZer duzu buruan ““Europan, zezenketa amaitu ostean, antolatzaile eta ikusle guztiak atxilotuko lituzkete””-ri buruz\nIñaki 2009-04-16 16:47\nHorrelakoak korrida guztietan egin beharko litzateke


Rap musikari katalanari buruzko "diskurtso faltsuak" gaitzetsi ostean, Jon Iñarrituri erantzun dio Calvok. EH Bilduko diputatuak esan du Espainia dela kartzelan artista gehien dituen herrialdea.\nCarmen Calvo eta Pedro Sanchez hizketan. Argazkia: EFE\nCarmen Calvo Espainiako Gobernuko lehen presidenteordeak gaitzetsi egin ditu Pablo Haselen espetxe zigorrari buruz zabaldu diren "diskurtso faltsuak". Halaber, azpimarratu du adierazpen askatasunaren oinarrizko eskubideak bere mugak dituela eta, nolanahi ere, ez dela indarkeriarekin defendatu behar.\nHorrela erantzun dio Kongresuan EH Bilduko diputatu Jon Iñarrituk egindako galderari. Haren esanetan, Espainia da kartzelan artista gehien dituen herrialdea. Esandakoa arrazoitzeko, Valtonycen eta Auzitegi Nazionalean epaitutako titiriteroen eta txiolarien kasuak jarri ditu adibidetzat. Iñarrituren ustez, "kontu zentzugabeak" dira, eta "erabateko demokraziari bidea ixten diote".\n"Konstituzioaren 20. artikulua (adierazpen askatasuna) osorik irakurri behar da, zuk esandakoa gerta ez dadin, alegia, erdipurdi uler ez dezagun. Ez dago modu absolutuan gauza daitekeen eskubide bakar bat", berretsi du presidenteordeak.\nIldo horretan, gogora ekarri du adierazpen askatasunak ere ohore eta babes mugak dituela. "Ez egin adierazpen askatasunari buruzko diskurtso faltsu bat", ohartarazi dio.\nPablo Iglesias presidentordeak, baina, ez du Calvo gobernukidearen erantzuna txalotu. Azken honek, giroa lasaitzeko asmoz-edo, "espetxe zigorrik egon ez dadin", ahal bezain pronto iritzi delituen erreforma bideratuko dutela esan du.\nNolanahi dela, buruzagi sozialistak EH Bilduri esan dio ez dagoela "inola ere" indarkeriaren bidez defenda daitekeen eskubiderik, ezta adierazpen askatasuna bera ere.


Hezkuntzaren eta lengoaia artistikoen bidegurutzean dauden aukerak - SPRI\nSPRI / Berrikuntza / Hezkuntzaren eta lengoaia artistikoen bidegurutzean dauden aukerak\nHezkuntzaren eta lengoaia artistikoen bidegurutzean dauden aukerak\nCartografiem-nos proiektuaren irudia.\nLaPublika jarduera-programa bat da, zeinaren bidez aztertzen baita posible dela praktika artistikoaren bidez “publikoa den oro” eraikitzea, beti ere publikoa ulertuz ikuspegi fisikotik (plazak, kaleak, hiriko paisaiak) eta ondare komunaren kudeaketako parte-hartze espazioetatik. Egitarauaren barruan, azaroaren 17an esfera publikoari eta hezkuntzari buruzko mintegi bat egingo da Tabakaleran.\nJardunaldi horretan Cartografiem-nos proiektua aurkeztuko da. Ekimen hori martxan dago 2006tik Mallorcako Palmako Es Baluard Arte Moderno eta Garaikideko Museoan. Hezkuntza arloko programa horrek lehen hezkuntzako ikasleekin lan egiten du ikasturte osoan zehar, eta beren eguneroko ingurunea aztertzen du ikuspegi kritikotik. Haurrek beren auzoaren mapa bat egin behar dute beren ikuspegitik abiatuta, hau da, mapa horretan islatu behar dute garrantzitsua iruditzen zaiena, gustatzen ez zaiena edo hiri espazioaren ikuspegi heldu eta orokorretik harago ikusten dutena. Irene Amengual hezitzaile eta ikerlariak, Es Baluard-eko proiektu buruak, azalduko du nola egiten duten lan irakasleekin eta inguruko eragile sozialekin.\nTopaketaren bigarren zatian Aida Sánchezek ¿Quién es el público en la esfera pública? hitzaldia eskainiko du. “Esfera publikoa”ren definizioarekin lotutako arazoak izango ditu hizpide, lerro bat markatzen baitu publikoa zer den eta nork parte har dezakeen adieraziz eta, beraz, barneratze eta baztertze prozesuak sortuz.\nLaPublika esfera publikoari buruzko ikerketa artistikoko laborategi bat da, urrian abiarazi eta abenduaren hasieran amaituko dena eta tailerrak, hitzaldiak eta mintegiak eskaintzen dituena Consonni-ren koordinaziopean. Hona hemen eskainiko diren hurrengo jarduerak: Emakumeak eta irudiak mugimendu(et)an. Nola erabil daitezkeen filmak eta argazkiak politika-kudeaketan tailerra, Petra Bauer artista eta zinema zuzendariak emango duena (azaroaren 24tik 26ra), eta Algoritmoak istorio-kontalari mintegia, An Mertens idazleak bultzatua (azaraoren 30etik abenduaren 2ra).\nLaPublika Donostia-San Sebastián 2016 ekimenak ekoitzitako proiektu bat da, UPV/EHUko Arte Ederren Fakultatearen lankidetza eta Bilbao Ekintzaren, Bizkaiko Foru Aldundiaren eta EHUKulturaren babesa duena.


Banco de alimentos de Bizkaia / Bizkaiko Elikagaien Bankua » 2015ean gora egin dute dohaintzengatiko kenkariak. Egin dohaintza online!\nErantsita doan laburpen fiskalaren arabera, 2015ean gora egingo dute dohaintzengatiko kenkariak: 5 punturainokoak ere izan litezke.\nHorrela, bada, dohaintzengatiko kenkaria % 25etik % 30era igoko da. Gainera, 150 eurotik beherako ekarpenei % 75eko kenkaria aplikatuko zaie. Horrek esan nahi du “mikrodohaintza” horiek babes fiskal garrantzitsua izango dutela, eta horien hiru laurdenak, Ogasunaren kontura izango direla!\nUne fiskal egokia da, beraz, dohaintzak egiteko. Egin dohaintzak online Bizkaiko Elikagaien Bankuari, bere webgune berrian (https://www.bancali-biz.org/eu/). Eskerrik asko.\nInformazio gehiago, Ramón Pérez Lucenaren blogean: http://goo.gl/s60HKJ\nTags: dohaintza , Egin dohaintza online , kenkariak


Poesia, kantua, eta zinemagintza bilduko dituzte asteburuan Ean — Gaztezulo\nPoesia, kantua, eta zinemagintza bilduko dituzte asteburuan Ean Ines Osinagak, Joseba Sarrionandiak, Oskar Alegriak eta Miren Agur Meabek hartuko dute parte jaialdian. https://www.gaztezulo.eus/albisteak/poesia-kantua-eta-zinemagintza-bilduko-dituzte-asteburuan-ean https://www.gaztezulo.eus/albisteak/poesia-kantua-eta-zinemagintza-bilduko-dituzte-asteburuan-ean/@@download/image/miren-agur-meabe-knhC-U110697015616I5D-624x385@El Correo.jpg\nArgazki nagusia: Maika Salguera (Miren Agur Meaberena)\nInes Osinagak, Joseba Sarrionandiak, Oskar Alegriak eta Miren Agur Meabek hartuko dute parte jaialdian.\nBizkaiko Ea herriko hainbat herritarrek osatzen duten eta kultura sustatzea helburu duen HEA kultur elkarteak Ea, H-a galdu zuen… erria jaialdia antolatu du astebururako. Jarduera guztiak Eskolondon izango dira.\nEgitarauko lehen ekintza Miren Agur Meaberen Nola atondu (dudan nire) gela bat norberarena hitzaldia izango da bihar, 12:00etan. Antolatzaileen arabera, "Miren Agur Meaberen poetikaren deskribapenaren ingurukoa izango da saioa. Virginia Woolfen obrari keinu eginez, sormenaren gela atontzeko bere modua azalduko du, hainbat urratsetan: gela bilatzetik hasi, eta kontratua, espazioaren banaketa, argiztapena, bentilazioa, altzariak, almazenajea, berokuntza eta osagarriak, estetika-irizpideak eta materialak barne".\nIluntzean, 19:00etan, Oskar Alegriak Ean grabatutako Aritzakoa film laburra eskainiko dute. Itsasargiak markatzen du filmaren erritmoa eta harekin batera memoriarena. Hiru argi kolpe labur eta iluntasunean lau segundu.\nIgandean, 12:00etan, Ines Osinaga eta Joseba Sarrionaindiak berbak eta kantuak uztartuko dituzte Olatu arteko txalupa arraroa emanaldian. Duela hamar urte Habanan sortutako poemak eta Euskal Herrian kantu bihurtutakoak, orain elkarrekin eskainiko dituzte. Hala azaldu dute saioaren nondik norakoa: "Nola litzateke kontua letra eta kantua hurbiltzean? Zein da testu bakoitzaren atzean dagoen historia? Ikusten da porturik? Itsasoa da bide bakarra".


kritiken hemeroteka » Gero\n« Iesukristoren bizitza | Arantzazuko Amari poz-jarioak »\nGero / Pedro Axular / Itxaropena, 1954\nGero A. / Euzko Gogoa, 1954-09\nOrra “Gero” berriz ere eskuartean. Urteak dira, eta ez gutxitxo, euskerarenganako zaletasun eta gar bizienak eraginda, inguru-mari guztietan arkitzen genitun euskal liburuak zaratzen, ikertzen, eta ikasten asi giñala. Garai artan, nun-nai irakurtzen genun Axular izan gendula euskal idazlerik iator, dotore ugari ta euskaldunena. Nun arkitu ordea Axular’en “Gero” ospatsu ori? Gure euskal gogoak idazle andi orri zerizkion ur gardenetan pulunpatu nai genitun ezin ordea iñola ere iritxi. Alde guztietara io, eta azkenik Intxauspe argiak egin ekoizpen bat eskuetara zitzaigun eta buru-belarri aren orrialdeetan murgildu giñan. Alaxe zan izan ere! Laster txunditu giñun Axularren pizkortasunak, zailutasunak ugaritasunak. Meatoki akitu-eziña idoro genun “Gero”ren orrialde oparoetan.\nGaurko gazteek ez dukete guk bezela ibilli bearrik. Euskaltzaindiaren ardurapean lenbiziko “Gero”ren arabera, ekoizpen bete eta eder bat argitara eman du Lekuona apaiz trebeak. Ezagunegiak dira “Gero”ren bikaintasunak berriz ere emen aipatzen asteko. Ekoizpenaz soilik ariko gera, Axular’en goraipaketak aldebat utzirik.\nGaraia genun euskaldunok ere, gure antxiñako klasiku zaarrak edizino berrietan ematen asteko. Ez al da beranduegi izango! Oraiñarte beti ibilli izan gera iz-iario arruntenean; egin bear zala, argitara bear zirala gure klasikoak, baiñan gaurdaño iñoiz ere ez gera ortaratu. Urkixo iaunak, lenbiziko “Gero”ren fotokopia izkelari ta iakintsuen alderako RIEV’en argitara zun. Etzen aski ordea, idazle iatorrok edozein irakurleren eskuetan ezarteko. Ortarako edizino egokiak bear genitun, oraingo ontan Euskaltzaindiak eman diguna bezelakoa, euskaldun orok irakur eta erabil ahal dezaten.\nIrizgai dugun liburu au, Lekuona iaunak aitzin-solasturik datorkigu. Itzaurrean, Axular zenaren berriez landa, Gero’ren zeapenak ere ematen dizkigu, irakurlea bear bezela iabetu dedin liburu onen ondasunetaz eta makurretaz ere. Euskerak, aurrerapen aundiak egin ditu berrogeitamar azken urte auetan. Beraz, orain iritxi ditugun aurrerapenak ez dira astantzekoak, berean eustekoak baizik. Idazle zarrek, ordea, latin eta roman-izkeren eragin larregiz euskerari ez dagozkion esakun eta iokera geiegitxo darabilzkite. Ederki egin du Lekuonak Axular’ek bere liburu ederrean dakazkin natuok, irakurlearen begi-aurrean ipintzea; antxen erakusten digu nun dauden obariak, eta nun kaltegarriak bide okerretatik gure irakurle gazteak idazketan lerratu ez ditezen eta etekiñez “Gero” irakurri dezaten.\nOrrez gaiñera, Irigaray iaunak, aurreneko eraskunean, liburuan agertzen diran autoren izenak damazkigu, bigarren eraskunean, Mitxelena iaunak, iztegitxo bat damakigu, euskeraz, gaurko irakurleari ez-ezagun gerta lekizkion itzak azalduz. Beraz, liburu eder au, irakurleari laguntzeko bide guziez orniturrk datorkigu. Orrez gainera, orri-ertzean, baditu aditzen azalpenak ere, Axularrek darabilzkin aditz iokoak euskera osotuan ezarrita. Au ene bearrezko zan, bada aditz-loko aunitz illunegi dira izan ene.\nAla ere, ekoizpen berri onen inguruan, zerbait deitora bearrik arkitzen gera. Iñork ez ditu, bear bezela, Axular’en iturburuak aztertu orainarte, ezta ekoizpen ontan ere. Nundik edan zuen Axularrek liburu okitu au borobiltzeko? Urkixo iaunak, zerbait idatzi zun ontaz, eta Axular Luis de Granada’ren iturrietan eradan zala sendetsi nal izan zun. Alare gu ez giñun osoro konvenzitu, Urkixoren esanak. Bear bada, bidetsuago dabil Lekuona, Granadaren baino Rodriguez’en gatz geiago daukala idazten dunean. Baiñan, ikerpen sakon bat bear litzake “Gero”ren inguruan. Badu, ordea, edizino onek deitoragarriagorik. Utsez iosita datorkigu: liburuak berak 230 uts dakarzki, iasota. Entzun dugunez, ordea, Aita Mokoroa’k 800 irar-uts bildu omen ditu ekoizpen ontan. Edizino kritikuak saillak dira egiten, orregatik ardura geiago bear da uts gabe ateratzeko, egingarri baita. Iñoren tellatura arrika ari naizela esango dit baten batek, gurean ditugun utsak ikusteke. Bai aldizkari ontan ene uts geiegitxo egin ditugu, batez ene azken-aurrekoan. Baiñan gu Euskadi’tik urrun ari gera, eta emengo irarlariek ez du euskerarik ezagun, tautik ere. Ez da zillegi ordea, Euskalerrian ainbeste utsez iosita liburuak argitaratzea. Oraindik ez ote da sortu euskera bear bezela idatzi dezaken linotipilaririk? Lotsagarria litzake.\nUtsok gora-bera, esku-zartarik beroenak io nai dizkiogu Euskaltzaindiari asi duen lan ederraren alderako; bide ortatik iarrait beza, gure idazle zarren lanak esku-liburu txukunetan azaltzen. Antxiñako euskeraren ondasunak ez dira, iñola ere, baztergarri eta ondasun orietaz iabetzeko ez daukagu beste biderik: ekoizpen-iatorrak, oraingo ortograpiz apainduak, errexago irakur ditezken. Eta zorionak batez ere Lekuona apaiz argiari lan aundi ta neke ortan murgildu zaigulako, baita bere lankide guziei ere, Irigaray eta Mitxelena iaunei batipat.


AZKEN BERRIA: Euskal Herriko Unibertsitateak aurrez aurreko jarduera guztia eten du\nKoronabirusaren aurka borrokan\nMedikuntza eta Erizaintza graduetako azken urteko ikasleak euskal osasun-sisteman sartuko dira, borondatezko lan-kontratuekin\nGaixotasun erreumatikoak, bizirautearen kostua\nOraingo osasun krisia baino lehen beste batzuk egon ziren, Europako biztanleen genetikan aztarnak ere utzi zituztenak. Giza Biologia Ebolutiboa taldearen ikerketa batek agerian utzi du Izotz Aro Txikiko hondamenak eragin ahal izan zuen arrastoa.\n'Itxita dioen kartelak ez digu zure zerbitzuan jarraitzea eragozten’\nUPV/EHUn aurrez aurreko jarduera gelditzeak ez du esan nahi Unibertsitate Bibliotekak zerbitzua emateari utzi dionik. Alderantziz baizik: arindu egin ditu baliabideekiko konexioa eta digitalizatutako funts bibliografiko guztietarako sarbidea.\nBerrogeialdia igarotzeko gomendioak: O-S-A-S-U-N\nEguneroko gure bizitza-estiloa arretaz behatu eta zaintzeak lagundu ahal digu berrogeialdia hobeto pairatzen. Goretti Soroa Euskal Herriko Unibertsitateko Psikologia Fakultateko irakasleak orientabide batzuk ematen dizkigu.\nEzohiko proba uztailaren 20, 21 eta 22an izango da\nOrrialdea 1 / 255\n1 - 5 erakusten 1,273 emaitzetatik.\ndateStartAll: 2014/12/09, 8:30\ndateEndAll: 2015/01/16, 20:30\nUnibertsitate pabilioia Lur azpitik, lur azaleratuz erakusketaren kokagune\n2014/12/09, 08:30 - 2015/01/16, 20:30\ndateStartAll: 2014/12/09, 13:56\nEspainiako Gerra Zibileko Arkeologiari buruzko nazioarteko I. kongresua\ndateStartAll: 2014/12/04, 14:5\nUPV/EHUren Klaustroa bilduko da bihar\ndateStartAll: 2014/12/03, 19:30\n'Gure Sor Lekua' euskarazko lehen filmaren aurkezpen eta proiekzioa\n2014/12/03, 19:30 Bilbao\ndateStartAll: 2014/12/03, 13:29\nJulián Casanovaren Historia eta giza zientziak jorratzeko hitzaldia\nOrrialdea 132 / 156\n656 - 660 erakusten 780 emaitzetatik.\nPartekatu eta Ekoscan


BIZKAIKO LIGA BEREZIAK: Tabirakok sailkapenaren buruan jarraitzen du Ugeragari Nesken Kadete Mailan irabazita. | Federación Vizcaína de Baloncesto – Bizkaiko Saskibaloi Federazioa | Todas las informaciones del baloncesto vizcaíno federado y escolar. Bizkaiko Saskibaloi federatuaren eta eskolaren berri guztiak hemen\nHome » Berriak, Nagusiak » BIZKAIKO LIGA BEREZIAK: Tabirakok sailkapenaren buruan jarraitzen du...\nBIZKAIKO LIGA BEREZIAK: Tabirakok sailkapenaren buruan jarraitzen du Ugeragari Nesken Kadete Mailan irabazita.\nBigarren itzuliko lehen jardunaldia erabakigarria izan da Lauko Finalerako sailkapenak ezagutzeko. NEsken Kadeteak Tabirako Baqué eta Ugeragaren artekoa izan genuen Landakon. Durangarrak lider jarraitzen dute eta proba garrantzitsua izango dute Ugeragaren aurka. Azken hauek hobekuntza nabarmena izan dute bigarren fase honetan.\nTabirako Baqué ESP – Ugeraga Saski Sopela jokatu zen Landakon. Ugeraga hobeto hasi zen. Grenzorenek 0-5eko partziala lortu zuten hasieran, azken unera arte borrokatzeko prest zeudela erakutsiz. Sarasuak segituan erantzun zuen beste 8-0eko partzial batekin. Eremuko defensa planteatu zuten Sopelakoek eta horrek min handia eragiten zion durangarren joko dinamikoari. Lehen laurdenean 14-16. Bigarren laurdena Tabirakorentzat izan zen. Perimetrotik Aldekoak abantailak lortu ziten eta Tabirako aurretik jarri zen. Atsedenaldian 30-26.\nUgeragak ondo erantzun zuen hirugarren laurdeneko irteeran. Horrela lortu zuten Sopelakoek berriz ere markagailuan hurbiltzea. Mintegiri esker Tabirakok ezin izan zituen nahiko lituzkeen aldeak lortu. 3-11ko partzialak indarrak eman zizkien Ugeragakoei. Tabirakok berriz ere partidua puskatzeko aukera izan zuen, joko azkarra eta konfiantza erakutsiz. Sarasua eta Gonzalez dena erabakita uztetik gertu ego narren, nekea nabaria zen guztiengan. Ugeraga ordea hortaz baliatu zen Bilbaoren agindupean. Azken kolpea eman zuten baina berandu zen. 4 puntura harri baziren ere garaipena Landakon geratu zen 56-53.\nNesken kadeteetako beste emaitzak honakoak izan ziren: Unamunok etxetik kanpo irabazi zion Askartzari, 39-54. Berrio Otxoak 51-36 irabazi zion Getxori eta Paulesek 53-36 Tabirako Baquéri.\nEtxeko taldeak izan ziren nagusi A1ean partidu batean izan ezik. Berrio Otxoak 20 puntuko aldea sartu zion Tabirako Baqueri, defentsako lan ona egin eta gero, 54-34.\nLeioa Paules baino gehiago izan zen Kandelazubietan, kontraerasoak protagonista izan ziren partiduan, 78-48. Patronato kondo defendatu zuen etxean Unamunoren aurka 58-52 eta lider jarraitzen du. Amaitzeko La Sallek Urdanetaren aurkako tendentzia hautsi zuen 36-37 irabazita.\nEtxeko taldeak izan ziren garaile A1eko partidu guztietan baten izan ezik. Leioa izan zen horren errudun, izan ere La Salleri 35-37 irabazi zioten, defentsak protagonistas izan ziren partiduan. Askartzak galdu gabe jarraitzen du eta zortzigarren garaipena lortu zuen Escolapiosi 65-44 irabazita. Bukatzeko Zornotzak garaipena lortu zuen Urdanetaren aurka 57-48. Loiukoek ez dakite garaipena zer den.\nEzustekoa eman zen maila honetako A1ean. Pasa den jardunaldien amaitu zen Paulesen bolada bikaina, lehen itzuliko partidu guztiak irabazi ondoren. Ibaizabalek 67-74 irabazi zuen. Tabirako berriz ere garaipenaren bidera bueltatu da Santurtziri 64-41 irabazita. Amaitzeko Escolapios Patronato Maristas baino hobea izan zen Moyuan jokatutako partiduan, 67-45.\nTEKNIFIKAZIOA: Inauteriek ere ez gaituzte gelditzen Hurrengo sarrera :\n23/10/2016 • Berriak, Nagusiak, Selekzioak


Eskoletan dantza lantzeko aukera eskainiko du Kultura Eskola programak — dantzan.eus\nHemen zaude: Hasiera › Komunitatea › Kultura Eskola › Eskoletan dantza lantzeko aukera eskainiko du Kultura Eskola programak\nKultura Eskola programa jarriko du martxan Gipuzkoako Foru Aldundiaren Kultura Sailak eta horren bidez kultura jarduerak eskoletan lantzeko aukera izango da. Dantza eskoletara eramateko proiektuak irailaren 15erako aurkeztu beharko dituzte dantzariek eta dantza elkarteek. Dantzaren sektoreari programaren nondik norakoak azaltzeko bi aurkezpen egingo dira Gipuzkoako Dantzagunearen eta Dantzan Ikasiren bidez. Datorren uztailaren 21ean, eguerdiko 12:30ean lehena eta egun berean arratsaldeko 19:00etan bigarrena, Dantzagunearen areto birtualean jarraitu ahal izango dira bi aurkezpen horiek.\nDantza, antzerkia eta kultura jarduerak (tallerrak, emanaldiak, aurkezpenak,...) eskoletara eraman nahi dituzten dantzariek eta kultur-eragileek oraintxe dute proiektuak prestatzen hasteko unea. Izan ere, irailaren 15era arte izango dute proposamenak aurkezteko aukera dantzariek, sortzaileek eta kulturgileek.\nDantzari, dantza-sortzaile eta dantza-eragileei Kultura Eskola programaren berri eman eta bertan parte hartzeko prozedura azaltzeko bi aurkezpen bilera egingo dira Gipuzkoako Dantzagunearen eta Dantzan Ikasiren bidez uztailaren 21ean. Aurkezpenak Dantzagunaren areto birtualaren bidez jarraitu ahal izango dira. Aurkezpena presentzialki jarraitzeko aukera bertan behera geratu da pandemiaren aurreko azken neurrien ondorioz.\nUztailaren 21ean, asteartean, 12:30ean, Dantzagunearen areto birtualean.\nUztailaren 21ean, asteartean, 19:00etan, Dantzagunearen areto birtualean.


EAJren urteko kontuak: Euzko Alderdi Jeltzalearen web-orri ofiziala\nUrriaren 22ko 5/2012 Lege Organiko bidez, uztailaren 4ko Alderdi Politikoak Finantzatzeko 8/2007 Lege Organiko aldatuko 14. artikuluak zera ezartzen du 'Alderdi Politikoek, Kontuen Auzitegiak ekitaldiari buruzko fiskalizazio txostena ematen duenean, beren web orrialdearen bidez nagusiki, kontuen balantzea eta emaitzen kontu bateratua azaldu beharko dute; bereziki, jaso dituzten maileguen zenbatekoaren eta ekitaldi bereko zorraren barkamenen berri eman beharko dute, informazio hori doakoa izan dadin eta herritarrek erraz eskuratzeko moduan egon dadin'. EAJ-PNVk legea betetzea xede, herritarren eskura jartzen du esandako informazio hori guztia.\nANTOLAKETA EKONOMIKOA ETA KONTROL PROZEDURA\nABERRI ESTATUTUAK. X. TITULUA EAJ-PNVren ANTOLAKETA EKONOMIKOA, 108 - 112 ARTIKULUAK PDF - 115KB\nBARNEKO KONTRATAZIO-JARRAIBIDEAK PDF - 100KB\nPDF - 44.59 KB\nPDF - 194.46 KB\nPDF - 42.65 KB\nPDF - 89.05 KB\nJASO DIREN MAILEGUAK\nPDF - 275.35 KB\nPDF - 41.36 KB\nEAJ-PNV-ren EMAITZEN KONTUA\nPDF - 38.06 KB\nEAJ-PNVk Kontuen Auzitegian epe barruan eta behar den moduan aurkeztu diren 2017ko urteko kontuekin ados adierazten du esandako ekitaldian gure alderdi politikoan ez dela zorraren barkamenik gertatu.\nKONTUEN EPAIMAHAIAREN AURREAN AURKEZTU DEN DATA\nEAJ-PNV-ren 2017 urteko kontuak 2018ko ekainaren 29ean aurkeztu ziren.\n2017 urteko ekitaldi osoan ez da hauteskunde prozesurik egon.\nKONTU AUZITEGIAREN TXOSTENA\nGaur-egun, Kontu epaimahaiak ez du 2017 ekitaldiari dagokion txostenik jaulki.\nALDERDIAREKIN ZERIKUSIA DUTEN ERAKUNDEAK\nEAJ-PNV-k adierazi du Kontu Epaimahaiak harremana kontuan hartzeko inguruabarretan aurkitzen den fundazio bakarra Sabino Arana Fundazioa dela.\nPDF - 274.01 KB\nPDF - 196.5 KB\nPDF - 5.82 KB\nEAJ-PNVk Kontuen Auzitegian epe barruan eta behar den moduan aurkeztu diren 2016ko urteko kontuekin ados adierazten du esandako ekitaldian gure alderdi politikoan ez dela zorraren barkamenik gertatu.\nEAJ-PNV-ren 2016 urteko kontuak 2017ko ekainaren 30ean aurkeztu ziren.\nPDF - 189.06 KB\nEuskal Legebiltzarrerako Hauteskundeak\nPDF - 189.12 KB\nGaur-egun, Kontu epaimahaiak ez du 2016 ekitaldiari dagokion txostenik jaulki.\nPDF - 184.33 KB\nPDF - 32.24 KB\nPDF - 200.79 KB\nEMAITZA KONTUAK XEHATUTA\nEz da eskuragarri egongo urteko kontuak formalki aurkeztu arte.\nPDF - 13.01 KB\nEAJ-PNVk Kontuen Auzitegian epe barruan eta behar den moduan aurkeztu diren 2015ko urteko kontuekin ados adierazten du esandako ekitaldian gure alderdi politikoan ez dela zorraren barkamenik gertatu.\nEAJ-PNV-ren 2015 urteko kontuak 2016ko ekainaren 30ean aurkeztu ziren.\nPDF - 187.09 KB\nPDF - 186.51 KB\nPDF - 186.53 KB\nPDF - 17.97 MB\nPDF - 182.38 KB\nPDF - 196.79 KB\nPDF - 197.94 KB\nEAJ-PNVk jakinarazten du 2014 ekitaldian ez dela mailegu berririk gauzatu, eta ez dela kreditu lerro berririk ireki.\nEAJ-PNVk Kontuen Auzitegian epe barruan eta behar den moduan aurkeztu diren 2014ko urteko kontuekin ados adierazten du esandako ekitaldian gure alderdi politikoan ez dela zorraren barkamenik gertatu.\nEAJ-PNV-ren 2014 urteko kontuak 2015ko ekainaren 30ean aurkeztu ziren.\nDiru sarrea eta gastu xehatuak\nPDF - 32.34 KB\nPDF - 18.88 KB\nAuziperatutako pertsonarik ez dagoelako adierazpena\nEAJ-PNV-k adierazi du Europako Koaliziorako aurkeztu duen zerrendan ez dagoela ustelkeria kasutan auziperaturako pertsonarik.\nZUZENDARITZAREN SOLDATA GORENA\nPDF - 85.51 KB\nPDF - 171.58 KB\nPDF - 196.01 KB\nPDF - 308.88 KB\nPDF - 5.1 KB\nEAJ-PNVk jakinarazten du 2013 ekitaldian ez dela mailegu berririk gauzatu, eta ez dela kreditu lerro berririk ireki.\nEAJ-PNVk Kontuen Auzitegian epe barruan eta behar den moduan aurkeztu diren 2013ko urteko kontuekin ados adierazten du esandako ekitaldian gure alderdi politikoan ez dela zorraren barkamenik gertatu.\nEAJ-PNV-ren 2013 urteko kontuak 2014ko ekainaren 30ean aurkeztu ziren.\nEKITALDIKO HAUTESKUNDE PROZESUAK\n2013ko ekitaldi osoan ez da hauteskunde prozesurik egon.\nPDF - 14.67 MB\nPDF - 86.44 KB\nPDF - 171.24 KB\nEAJ-PNV-k argi eta garbi esan zuen eta Kontuen Epaimahaiari hala adierazi zion 2014-07-14an, Kontuen Epaimahaika harremana kontuan hartzeko inguruabarretan aurkitzen den fundazio bakarra Sabino Arana Fundazioa dela.\nPDF - 60.78 KB\nPDF - 58.74 KB\nEAJ-PNVk jakinarazten du 2012 ekitaldian ez dela mailegu berririk gauzatu, eta ez dela kreditu lerro berririk ireki.\nEAJ-PNVk Kontuen Auzitegian epe barruan eta behar den moduan aurkeztu diren 2012ko urteko kontuekin ados adierazten du esandako ekitaldian gure alderdi politikoan ez dela zorraren barkamenik gertatu.\nEAJ-PNV-ren 2012 urteko kontuak 2013ko ekainaren 27ean aurkeztu ziren.\nPDF - 85.34 KB\nPDF - 171.44 KB\nPDF - 387.99 KB\nPDF - 4.15 KB\nPDF - 4.31 KB\nPDF - 386.59 KB\nPDF - 306.01 KB\nPDF - 6.11 KB\nPDF - 4.3 KB\nPDF - 389.42 KB\nPDF - 306.19 KB\nPDF - 5.62 KB\nPDF - 372.9 KB\nPDF - 293.29 KB\nPDF - 5.91 KB


Nafarroako Kontuen Ganberak diru publikoaren kudeaketa gardena bermatzea du helburu nagusi. Hori horrela izanik, beharturik gaude jokamolde eredugarria erakustera, alegia, gure jardueraren berri zehatz eta garbia biztanleriaren esku uztera. Hori da bisitatzen ari zaren web orriaren xedea.\nKontuen Ganbera historia luzeko erakundea da. Carlos II. nafar erregeak 1365ean sortua, XIX. mendeko liberalismo zentralistak desagerrarazi zuen eta 1980an berreskuratu genuen. Zazpi mendeko historia ahantzi nahi ez badugu ere, etorkizunari begira bizi gara, beti ere erronka berriak hartuz, legeak agindu dizkigun bi zereginak ahalik eta hobekien egiteko asmoz: diru publikoaren fiskalizazioa eta Parlamentuari eskainiriko aholkularitza lana, ekonomia eta finantza gaietan.\nWeb orri honek Iruñeko Ansoleaga karrikako egoitza zabalduko ahal dizu! Horra hor gure nahia. Izan ere, Internet bidez ez ezik, bertatik bertara ezagutzea merezi duen etxea baita gurea. XIII. mendeko eraikina da, hiriko etxerik zaharrena, gotiko estiloko bakarra. Har ezazu, beraz, gure egoitza bisitatzeko gonbitea. Eta web orriak eskaintzen dizun ibilbidea oparo eta interesgarria izan dakizula!\nAsun Olaetxea Estanga\nNafarroako Kontuen Ganberako lehendakaria


Wilderrek egingo lukeen bezala: 'Some like it hot' (1959) - Nobody's perfect!\nDenboran zehar 'freskotasuna' mantendu duten pelikulen artean "Some like it hot" aurkitzen dugu. Telebistan programatuta ikusten dudan bakoitzean berriz ikusten saiatzen naiz, berriz disfrutatzen dut bere gag, elkarrizketa eta aktoreekin. Nahiz eta perfektutasun ezaren leloa defendatu, "Some like it hot" pelikula perfektutasunetik hurbil dago.\nBilly Wilderrek jorratutako gaien artean mozorroarena dago, eta pelikula hau horren adierazle da. Hasieratik ezer ez da dirudiena. Adibidez, hileta kotxe bat tirokatzen dute, baina honetan ez dago hildakorik, alkohola baizik. Joe (Tony Curtis) eta Jerry (Jack Lemmon) hilketa baten lekuko izan dira, gangster talde bat segika dutela irtenbideren bat bilatu behar dute, emakumeez osatutako musika banda baten kide bihurtuko dira. Sugar (Marilyn Monroe) ezagutuko dute bertan eta biek hau konkistatzeko lehia hasiko dute. Baina esan bezala, ezer ez da dirudiena, ez ohikoa dena gertatuko da.\nAdibidez, Joe aberatsez mozorrotuta Sugar konkistatzera doanean alderantzizkoa gertatzen da. Joe izango da seduzitutako pertsona, Sugar aldiz, seduktorea. Berdin gertatzen da Osgood eta Daphne/Jerryrekin. Maite dudan eszena bat tangoarena da, honetan muntaketa paraleloa ikusten dugu, batetik Joe eta Sugar ikusten ditugu Osgooden yatean musukatzen. Bestetik, Daphne eta Osgood tango bat dantzatzen. Azken hau da gehiago interesatzen zaidana, hasieran Jerryrentzat pentsaezina zen Osgoodekin eroso sentitzea, baina tangoaren eszenatik aurrera gauzak aldatuko dira: La comparsita behin eta berriro entzuten dugun bitartean, Daphnek hartzen du egoeraren kontrola, ondo pasatzen du, nolabait, bere papera sinesten du. Komikotasuna handia duen eszena dugu. (Bideoa)\nPelikula honetan oso garrantzitsuak dira elkarrizketak. Wilder eta Diamondek bazekiten esku artean zuten materiala oso ona zela, eta ez zuten onartuko ikusleak txisteren bat galtzea. Horregatik elementu ezberdinak erabiliko zituzten pausak markatzeko, jendeak barre egingo zuen uneak aurreikusten saiatu ziren, modu horretan ikusleak gidoiaren lerrorik edo hitzik galdu ez zezan. Badago hau praktikan jartzen duten eszena bat: Joe logelara heltzen da eta Daphne/Jerry ohean etzanda ikusten du, hau abesten dago, zoriontsu, maraka batzuk astinduz. Daphnek esaldi bakoitzaren amaieran marakak astinduko ditu, elkarrizketa pausatuz, eta aldi berean ikusleari barre egiteko "denbora" emanez. Elementu guztiek funtzio bat beteko dute beti. (Bideoa)\n"Some like it hot" pelikularen amaiera guztiok ezagutzen dugu, amaiera oso ona du, borobila; askotan erabili dugun esaldi batekin ixten da pelikula. Billy Wilderrek beti pertsonai inperfektuak erakusten ditu, bizitza bera inperfektua delako, eta amaierako esaldiak hori defendatzen du. Azken lerroak bikainak dira.\nAste monografiko honi amaiera emateko pelikula ona dela iruditzen zait. Billy Wilderrek behin baino gehiagotan jorratutako gaiak eta honen pelikula gehienak komunean dituzten elementuak ikusten ditugulako: mozorroa, zuri beltza, ironia eta sarkasmoz betetako elkarrizketak, Jack Lemmonen presentzia...\nMonografiko honetarako aukeratu ditudan pelikula guztiak asko gustatzeaz aparte, bakoitzak Billy Wilderren aspektu desberdin bat erakutsi eta honen estiloa definitzen dutela uste dut. Espero aste hau zuen interesa piztu izana. Akatsak egongo dira noski, baina... Nobody's perfect! (bideoa)\nEgilea naiara_glez en 14:25\nEtiketak Billy Wilder, Jack Lemmon, Marilyn Monroe, Some like it hot, Tony Curtis


Israelgo armadak Xireen Abu Akleh kazetaria hil duela salatu du Al Jazeerak | Mundua | Berria\nIsraelgo armadak Xireen Abu Akleh kazetaria hil duela salatu du Al Jazeerak\nTiro egin diote buruan, Jenin hirian, israeldarrek eginiko erasoaldi baten berri ematen ari zela. Beste kazetari bat ere zauritu dute.\nShirin Abu Aklek 20 urte baino gehiago zeraman Palestinako berri ematen. Al Jazeera Tamaina handiagoan ikusi\n2022ko maiatzak 11 12:50\nXireen Abu Akleh Ekialde Hurbileko kazetaririk ezagunetako bat zen, Al Jazeera telebistan eginiko lanarengatik. Gaur hil dute, Jeninen (Zisjordania), buruan tiro eginda, Israelgo armadaren erasoaldi baten berri ematen ari zela. Telebista kate horren arabera, Israelgo militarrek tirokatu dute Abu Akle, eta beste kazetari bat bizkarrean zauritu dute: Quds kazetako Ali Samudi.\n«Israelgo okupazio indarrek Xireen Abu Akleh gure kazetari maitea hil dute, gaur goizean haien gehiegikerien berri jasotzen ari zela Jeninen. Palestinako kazetari nagusietako bat zen, eta adiskide mina», idatzi du Palestinak Erresuma Batuan duen enbaxadore Husam Zomlotek.\nIsraelgo armadak esan du tiro egin dietela Jeninen operazioa egiten ari zirela, eta haiek tiroz erantzun zutela. Kazetariak palestinarrek eurek tirokatu izana «ikertzen» ari direla zabaldu dute.\nErasoan zaurituriko beste kazetariak, Samudik kontatu duenez, zazpi kazetari joan dira Israelen erasoaren berri ematera, eta denek babesteko eta kazetari gisa identifikatzeko arropa zuten jantzita. Hiru tiro egin dizkiotela adierazi du: lehenengoak huts egin du, bigarrenak bera zauritu du, eta hirugarrenak Akleh hil du. Sareetan zabalduriko irudi gogorretan, ikusten da nola jasotzen duten kazetaria lurretik, eta nola sartzen duten korrika auto batean, erietxera eramateko. Samoudik esan du inguruan ez zegoela militante palestinarrik edo zibilik, bakarrik eurak eta Israelgo armada. Militarrek iradokitakoa «gezur hutsa» dela gaineratu du.\nAklehk 51 urte zituen; Jerusalemen jaio zen, eta 1997. urtean hasi zen lanean Al Jazeeran. AEBetako herritartasuna zuela baieztatu du Washingtonek Israelen duen enbaxadore Tom Nidesek, eta «ikerketa sakona» egiteko eskatu du.\nPalestinako Aginte Nazionalak (PAN) Israelgo armadaren «krimen izugarria» salatu du. Israelgo Atzerri ministro Yair Lapidek adierazi du PANi eskaini diola elkarrekin ikertzea hilketa, eta gaineratu du gatazka eremuetan babestu egin behar direla kazetariak.\nInformazio eta adierazpen askatasuna


Play jokoa Lees-flyer Online:\nSaiatu txirrist zehar txiki bat azeri batekin zintzilikatzeko. Exekutatzen Irteeran bat hartuta, salto behera mendia. . Play jokoa Lees-flyer konektatuta.\nTekniko jokoa Lees-flyer ezaugarri\nGame Lees-flyer gehitu: 16.11.2011\nJokoa jokatzen: 2845 aldiz\nBezalako jokoa Lees-flyer Jokoak\nDeskarga jokoa Lees-flyer\nEmbed Joko Lees-flyer zure web orrian:\nJokoaren txertatu Lees-flyer zure webgunean, kopiatu kodea eta itsatsi zure webgunean html kodean. Gainera, nahi duzu jokoa bada Lees-flyer , eta kopia Posta elektronikoz edo zure lagun guztiekin lotura bidaltzeko, jokoa partekatu munduarekin!\nJokoa Lees-flyer -rekin, baita ere, jokoa jokatu zen:


Debabarrena erakusgai Kursaal-ean izan den Sevatur Ferian — Debabarrena turismo\nDebabarrena erakusgai Kursaal-ean izan den Sevatur Ferian\nDebabarrena erakusgai Kursaal-ean izan den Sevatur Ferian Debabarreneko eskualdeak bere turismo-baliabideak erakusgai izan ditu Sevaturren, Donostiako Turismo eta Ihesbiderako Nazioarteko Aretoan, pasa den asteburuan, Gipuzkoako stand-aren barne. https://www.debabarrenaturismo.com/eu/albisteak/1205753855 https://www.debabarrenaturismo.com/eu/albisteak/1205753855\nDebabarreneko eskualdeak bere turismo-baliabideak erakusgai izan ditu Sevaturren, Donostiako Turismo eta Ihesbiderako Nazioarteko Aretoan, pasa den asteburuan, Gipuzkoako stand-aren barne.\nDebabarrenak kostaldeko nahiz barnealdeko eskaintzarik interesgarrienak erakutsi ditu. Mutriku eta Deba dira eskualdeko turismoaren bi giltzarriak, baina azkeneko ediziotan barnealdeko turismoa nabarmen igo da. Aurreko urtean Eibarko Armagintza Museoa eta Nautilus Mutrikuko Ikasgune Geologikoa izan ziren nobedadeak. Aurten, berriz, Flysch-aren ibilbidea da berrikuntza nagusietako bat; ibilbide honekin Zumaia eta Mutriku arteko kostaldea goza daiteke, itsasoz nahiz oinez, eta Mutrikuko Ikasgune Geologikoa eta Zumaiako Algorri Interpretazio Zentrorako bisitak ere eskura lituzkete bisitariek. Gainera, bisitari bakoitzak aukera horietatik interesgarrienak aukera ditzake, norbere nahien arabera.\nBestalde, eskualdeko bisita gidatuen eskaintza indartu dute aurten eta, ohiko bisitez gain, Lasturko bailaran zeharreko bisitaldia aurkeztu dute.\nBerrikuntza horiez gain, laster batean abian jarriko diren bi proiekturen gaineko argibideak ere eman dituzte: Mutriku, Deba eta Eibarko audiogidak eta Sabore,Zapore Bide Gastronomikoak.\nSevatur-era joatearen garrantzia, barne-turismoak duen pisu erlatiboan datza. Izan ere, Deba eta Mutrikuko turismo bulegoetako datuek garbi azaltzen dute EAEren barnean eskaintza turistikoa lantzeak duen garrantzia. Kasurik gehienetan egun bateko bisitak edo asteburuko ihesaldiak dira baina honek urte osoan duen bolumenak garrantzi handia du. Bestalde, barneko turismo honek eskualdeko turismo eskaintza urte osoan zehar zabaltzen laguntzen du.\nSEVATUR, 7.000 metro karraturekin eta 70 erakustoki baino gehiagorekin, EAEko turismoaren topaleku garrantzitsua da. Hau dela-eta, azokak 18.000 bisitari baino gehiago jasotzen du.\nEskualdeko turismo-arduradunak eta Debegesako ordezkariak Debabarreneko stand-ean izan dira asteburu honetan zehar, Gipuzkoako standaren barnean, gure eskualdeak bisitariari eskaintzen dion guztiaren berri emateko intentzioz. Dudarik gabe, Aste Santua hain gertu izanda, Kursaal-ekoa zita garrantzitsua izan da gure eskualdearen promoziorako.


Eskuin muturreko alderdien estrategiaren atzetik zer dagoen aztertuko du '360º'k\nEskuin muturreko alderdien estrategiaren atzetik zer dagoen aztertuko du '360º'ek\n'Mentiras y redes sociales: la estrategia de la extrema derecha’ izeneko erreportajea eskainiko du.\n'Mentiras y redes sociales: la estrategia de la extrema derecha', hoy, en '360º'\n'360º' saioak Mentiras y redes sociales: la estrategia de la extrema derecha izeneko erreportajea eskainiko du gaur. Eskuin muturraren goraldia tarteko, talde hauek geroz eta jarraitzaile gehiago izateko erabiltzen dituzten baliabideak aztertuko dituzte. Eider Hurtadok alderdi hauen estrategiaren atzetik zer dagoen arakatuko du.\n'360º' saioa erreferentziazko ikertzaileekin egongo da, diskurtso hauen ezkutuko asmoak azaldu eta zabaltzeko erabiltzen dituzten gakoak emateko. Jonathan Martinez komunikazio ikertzaileak eta Jordi Borras eskuin muturreko aditu eta fotokazetaria bat datoz hainbat gaitan, esaterako, etorkinei lotuta dagoen segurtasun ezaren beldurra elikatzen dute esaterakoan. Berebat, hausnarketa honetan Juan Luis Cebrian El Pais-en sortzaile eta zuzendari ohiak hartuko du parte.\nMezu hori Euskadin ere zabalduta dagoela konturatu da '360º' saioa. Immigrazioa gelditzeko plataformak badaude, Stop Immigrazioa izenekoa, adibidez. Taldearen arduradunetako batek etorkinen kontrolik ez badago euskera arriskuan egon daitekeela adieraziko du.\nHalaber, Falange Vasconavarraren gisako talde tradizionalek ere irauten dute. '360º' saioak Jose Ignacio Irusta talde horren burua elkarrizketatu du. Bestalde, Katalunian bertan dauden eskuin muturreko indarrak ondo ezagutzen dituzte, azken urteetan erakundeetan ordezkaritza izan duten indarrak baitira. Pilar Rahola kazetariarekin batera, hartu duten pisua eta sare sozialak eta fake news-ak nola erabiltzen dituzten aztertuko dute saioan.\nAlex Rayon Deustuko Nazioarteko Harremanetarako errektore ordeak mugimendu hauek erabiltzen dituzten komunikazio estrategiak ulertu eta agerian uzteko gakoak emango ditu. Halaber, ETB2ko saioak interneten historia faltsuak erraz biralizatzen direla erakusteko esperimentu berria jarriko du abian, ehunka erabiltzailerengana iritsiko den twitterreko gezurrezko perfila sortuz.\nSteve Bannon Donald Trumpen aholkulari ohiak jarri zuen abian jardun hau lehen aldiz, eta arrakasta handia lortu zuen. '360º' saioak bere kide europarra elkarrizketatuko du. Eider Hurtado Bruselara joango da Mischaël Modrikamen The Movement-en buruzagia elkarrizketatzeko. Plataforma honek Europa mailan eskuin muturreko aliantza bat sortu nahi du. Ultraeskuindar belgiarrak Vox alderdia bere parekide naturala dela dio, baina Pablo Casadoren mezuak belarrira ondo ematen diola ere azalduko du.\n'360º' saioan 22:15ean dago ikusgai, ETB2n eta eitb.eus-en.


Arte eszenikoen irakaskuntzarako zentroa sortuko du Jaurlaritzak — dantzan.eus\nHemen zaude: Hasiera › Hemeroteka › Arte eszenikoen irakaskuntzarako zentroa sortuko du Jaurlaritzak\nArte eszenikoen irakaskuntzarako zentroa sortuko du Jaurlaritzak\nKulturaren Euskal Planaren Erakundearteko Batzordearen onespena du dagoeneko egitasmoak\n«Denbora beharko da zentro hori zer eredu jarraituz diseinatuko den zehazteko, eta baita non kokatuko den erabakitzeko ere», azaldu du Miren Azkarate Jaurlaritzako Kultura sailburuak. «Ikusi beharko da gune nagusi bat izango duen edo sare gisa funtzionatuko duen, gune bat baino gehiagorekin. Kontu horiek ez daude oraindik gure mahai gainean».\nOrain artean ezagutzen ez ziren edo erabat baieztatu gabe zeuden beste egitasmo batzuk ere iragarri ditu Kulturaren Euskal Planaren Erakundearteko Batzordeak: arte eta kultur industrien institutua; zinemarako laguntza deialdi berriak; arte eszenikoen arloko masterra (Euskal Herriko Unibertsitatearekin elkarlanean antolatua)...\nJaurlaritzako Kultura Saileko ordezkariekin batera, Araba, Bizkaia eta Gipuzkoako foru aldundietako eta Gasteiz, Bilbo eta Donostiako udaletako kultura arloko ordezkariek osatzen dute Euskal Planaren Erakundearteko Batzordea. 2004an sortu zen batzorde hori, Kulturaren Euskal Plana garatzeko. Une honetan, Kulturaren Euskal Plana «fase berri batean» sartua dago, Azkaratek azaldu duenez. Iragan apirilaren 25ean Kulturaren Euskal Kontseiluak -Erakundearteko Batzordearen gainetik dagoen organoak- Kulturaren Euskal Planaren 2004 -2006 urteetako balantzea eta hurrengo bi urteetarako eragiketa egitasmoa onartu zituen.\n2006. urtearen amaieran, Kulturaren Euskal Plana %58,42 garatua dago, eta %41,58 da garatzeko falta dena. «Iazko azaroan, lehen datuak aurkezterakoan, guk ateratako kontuak ziren %62,12 zela garatutakoa», azaldu du Azkaratek. «Baina jabetu gara guk burututzat emandako hainbat ekintzak etengabeko garapena eskatzen dutela, eta ezin ditugula horrenbestez erabat burututakotzat eman. Kulturaren Euskal Behatokia da horren adibidea: sortu da, baina lan egitarau bat behar du eta urtero edo bi urtetik behin helburuak finkatzen jarraitzea eskatzen du».\nHamar ardatz nagusitan banatuta dago Kulturaren Euskal Plana, eta ardatz horietako batzuk beste batzuk baino garatuago daude. Adibidez, bigarren ardatzean -Kulturaren Euskal Behatokiari dagokionean- %96.6an dago burutua Kulturaren Euskal Plana, eta hirugarrenean, aldiz -fiskalitatearen eta finantzaketa bideen indartzeari dagokionez- %28,12 baino ez.\n«PROIEKTU TRAKTOREAK». 2004-2006 epean, arlo askotan gauzatu dira egitasmoak. Horren ondorio dira udazkenean abian jarriko den arte eszenikoetako masterra, Etxepare Institutuaren sorreraren onarpena eta ikus-entzunezkoen ekoizpenerako sortu diren finantzaketa lerro berriak, beste batzuen artean.\n2006-2008 epean gauzatu beharreko egitasmoei begira, «proiektu traktoreak» hauteman eta indartzea erabaki du Erakundearteko Batzordeak. «Kulturaren Euskal Planak ekimen asko aurreikusten zituen hasieratik, ehundik gora, baina ez ziren denak maila berekoak, eta ez zuten denek indar bera zeinek bere ardatza egituratzeko», azaldu du Azkaratek. «Gutxi garatuta eta garatzeko premian dauden ardatzei bultzada erabakigarriak eman diezazkieketenak dira proiektu traktoreak».\n2006-2008an abian jarri edo gauzatzeko dauden proiektu traktore horien artean daude arte eszenikoen irakaskuntzarako zentroa, arte eta kultur industrien institutua eta EITBren bigarren kontratu programa, besteak beste. «EITBko bigarren kontratu programan EITBk ikus-entzunezkoen sektorea indartzeko bidean izango duen zeregina zehaztuko da, eta baita bertako produkzioan inbertitu beharreko %5aren inguruko kontuak ere».\nZinemagintzaren arloan, formatu berrietako lanetarako laguntza lerro berriak sortuko dira, eta promozio arlora ere bideratuko dira ahaleginak, sektoreko eragileek egindako eskariari erantzunez.\n«Erakundearteko Batzordeak aurreko bi urteetan lan egin duen bezala lan egiten baldin badu, eta sektoreekiko lana azken urtebetean indartu den neurri berean indartzen jarraitzen baldin badugu, 2008aren amaieran ia %100 garatua izango da Kulturaren Euskal Plana», adierazi du Azkaratek. Zehazki, %95.65, aurreikuspen ofizialen arabera.\nSEKTORE BATZUK, HASTEKO. Ardatzekin gertatzen den bezala, sektore batzuetan lanak askoz aurreratuago daude beste batzuetan baino. Bost arlo nagusi daude oraindik lan taldeak finkatzeko fasean baina oraindik lanean hasi gabe: ikus-entzunezkoa, literatura, ondarea, garapen territoriala eta komunikabideak. Lanean hasita daudenak, berriz, honako hauek dira: antzerkia, dantza, ikusizko arteak, eskulangintza, argitalpengintza, liburutegiak, agiritegiak, museoak eta musika.\nKulturaren Euskal Planaren Erakundearteko Batzordea ez da zuzenean arduratzen ez bertsolaritzaz eta ez itzulpengintzaz. Hizkuntza Politika Saila arduratzen da horietaz. «Hizkuntza Politikako sailburuordea Kultura Kontseiluko kide da orain, eta banaketa hori egitea erabaki genuen», azaldu du Azkaratek.\n«Oraingo martxan jarraituz, 2008aren amaieran ia %100ean garatua izango da Kulturaren Euskal Plana»\nEusko Jaurlaritzako Kultura sailburua\n2004-2006 ePean GauzaTuTako eGITasmoaK\nArte eszenikoen arloko masterra antolatu da (EHUrekin elkarlanean).\nKulturaren Euskal Behatokia sortu da.\nMuseoen Legea egin da eta Eusko Legebiltzarrak onetsi du.\nLiburutegien Legea egin da. Legebiltzarraren onespena jasotzeko prest dago.\nSarea antzerki sarearen erakundearteko parte-hartzea indartu da, eta Arabako antzoki garrantzitsuak barneratu.\nTDT telebista lokalei buruzko dekretua egin da, sektorea erregulatzeko.\nKultura arloko webguneen eguneratze eta hobetze lerroari hasiera eman zaio.\nEtxepare Euskal Institutua sortzea onartu du Jaurlaritzak.\nLiburutegien 07-08 eperako Ekintza Plana osatu da.\nKulturaren Euskal Kontseilua eraberritu da (iazko azaroan).\nErakundearteko Batzordeak lan erritmoari eutsi dio.\nIkus-entzunezko sorkuntzaren ekoizpenaren finantziazio lerro berria ezarri da.\nItzulpen eta kokapen teknologiak indartu dira, euskara oinarritzat hartuta. Euskarazko software askea garatu da.\nKultura Sailaren aurrekontua handitu egin da 2007an. %10 izan da aurrekontuaren igoera orokorra, eta atal batzuetan %16ra ere iritsi da.


Nazioen Jaialdiari hasiera emango zaio gaur, Gasteizko Konstituzio plazan | El Correo\nZurekinNazioen Jaialdiari hasiera emango zaio gaur, Gasteizko Konstituzio plazan\nNazioen Jaialdiari hasiera emango zaio gaur, Gasteizko Konstituzio plazan\nHelburua da bertaratzen direnek mundu osotik bidaiatzen ari diren sentsazioa izan dezaten. / Hugo Madariaga\nBertan, bost kontinenteetako gastronomia, edariak, artea, kultura, musika, dantzak eta artisautza bateratuko dira\nPAUL PICADO Miércoles, 12 junio 2019, 22:18\nNazioen Jaialdiari hasiera emango zaio gaur, Gasteizko Konstituzio plazan. Jaialdia 2007. urtetik ospatzen da eta bere helburua erakusketa handien kutsua hurbiltzea da, bertaratzen denak mundu osotik bidaiatzen ari den sentsazioa izan dezan, baina bere hiritik atera gabe.\nBesteak beste bost kontinenteetako gastronomiaz, edariez, arteaz, kulturaz, musikaz, dantzaz eta artisautzaz gozatzeko aukera egongo da 25 egunetan. Hamahirugarren edizioa izango da hau eta uztailaren 7an amaituko da. Larunbatero sukaldaritza erakustaldiak izango dira 18:30ean eta, igandeetan, haurrek ere bere lekua izango dute, izan ere, 12:30etik 18:30era haurrentzako jarduerak izango dira. Sarrera doan izango da.\nAntolatzaileek World Music Festival esan diote jaialdiari aurten, eta ostegun, ostiral, larunbat eta igandeetan izango dira ekitaldiak. Egun bakoitzean arlo bati lotuko zaio, esaterako, bihar, euskal eta flamenko eguna izango da. Horrela, 19:30etik 21:30era Raúl Camporen dantza konpainia arituko da, eta 20:30etik 22:30era Al Compás del Alma elkartearen dantza emanaldia izango da.\nAsteburu honi begira, larunbatean, Urban & Tribal eguna izango da, eta horiek lantzeko, Bendita Locura dantza-konpainia eta Gisela Dantza Zentroa arituko dira. Gisela dantza-zentroak ekialdeko dantza emanaldia emango du. Ordutegiari dagokionez, dantza-konpainia 19:30etik 21:30era arituko da eta dantza-zentroa, 20:30etik 22:30era. Bestalde, igandea, Word Dance eguna izango da, eta bertan, Errumaniako dantza-emanaldia (18:30ean), Brasilgo dantza-emanaldia (20:00etatik 22:00etara) eta euskal dantza-emanaldia (21:00etan, Indarra Dantza Taldearen eskutik) izango dira. Programa osoa ikusi nahi izanez gero, hemen deskarga daiteke.\nJoxe Mari Gorrotxategi euskal gozogilea hil da Artekalek uztailaren 7a Kaleko Arte Eszenikoen Nazioarteko Eguna izendatzea proposatu du


Relación de Puestos de Trabajo de la Diputación Foral de Alava - Araba Irekia\nNork egiten du lan foru aldundian?\nEnplegatu publikoak dira administrazio publikoetan interes orokorren zerbitzupean eginkizun ordainduak betetzen dituzten pertsona guztiak. Arabako Foru Aldundian enplegatu publiko mota hauek daude:\nLangile gehienak funtzionarioak dira. Iraunkorrak izan daitezke (karrerako funtzionarioa) edo aldi baterakoak (bitarteko funtzionario). Bi kasuetan sarbidea oposizio sistema bidezkoa da edo lehiaketa-oposizio bidezkoa; horrek aukera berdintasuna bermatzen du, merituaren eta gaitasunaren irizpide objektiboei jarraikiz.\nLangile lan kontratadunak lan kontratua sinatu du Administrazioarekin.\nBehin-behineko pertsonala sekula ez da iraunkorra izaten, Gobernuko kideentzat konfiantza eta aholkularitza eginkizunak betetzen baititu. Administrazioarekin duen lan erlazioa automatikoki amaitzen da laguntza ematen dion agintaritzak kargua uzten duen unean.\nTitularrik gabeko lanpostuak


Malacostraca - Wikipedia, entziklopedia askea.\nSarritan goi-mailako krustazeo izena ere ematen zaien krustazeoen klaseko zenbait artropodoz esaten da. Gorputza 20 segmentuz osatua dute normalean, eta abdomeneko hankak atrofiatuta egoten dira sarritan.\nMalacostraca (grezieratik: μαλακό όστρακο - "geruza biguina") krustazeoen arteko talderik handiena da eta adituak ez direnek krustazeo gisa identifikatuko lituzteketen animalia gehienak biltzen ditu, Decapoda, Stomatopoda eta krilla bezala. Anphipoda eta lur-lehorreko krustazeo talde bakarra ere biltzen ditu (Isopoda). 22.000 espezie baino gehiago ezagutzen dira eta krustazeo guztien bi heren talde honetakoak dira. Lehenengo ale fosilak Kanbriarrean agertu ziren.\nTalde honetako filogenia oraindik eztabaidan dago. Ikerketa molekular ezberdinek taldeak aldatu ditzakete oraindik.\nMalacostracaren plan orokorra\n3 tagma: buruan 5 segmentu, toraxeak 8 segmentu eta abdomenean 6 segmentu (Phyllocaridan 7).\nBuruak 5 segmentu ditu, antenula pare batekin eta antena beste pare batekin, 3 aho-atal ditu, barail, maxilula eta maxila batne.\n8 segmentu toraziko dituzte. Zefalotoraxak estalki bat du 3 segmenturen fusioarekin, beste 5ak estali gabe utziz.\nNormalki 8 pare hanka toraziko dituzte, lehenengo parea (batzuetan gehiago) aldatuta daude eta maxilipedoak dira, hau da, jateko erabiltzen dituzte. Maxilipedoen aurretik dagoen lehen hanka parea askotan pintza gisa aldatu dira.\nAbdomenak 6 segmentu ditu. Apendizeak pleopodo izena dute eta normalki igeri egiteko erabiltzen dituzte. Isopodaren barruan hauek arnasa hartzeko erabiltzen dira.\nGonoporoen lekua 6. segmentuaren azpian dago emeetan eta 8. segmentuan arrengan.\nBegi sesilak dituzte.\nNerbio-sistema zentralizatua dute.\nUrdailak bi ganbera ditu.\nWikimedia Commonsen badira fitxategi gehiago, gai hau dutenak: Malacostraca\nAzken aldaketa 26 azaroa 2019(e)an, 13:38(e)tan


Aztarrika mintzagai 21:30etan Potxoenean, Gazte Egunaren bezpera honetan - Usurbil - Noaua.eus\nAztarrika mintzagai 21:30etan Potxoenean, Gazte Egunaren bezpera honetan\nNoaua Aldizkaria 2019-11-29 08:28\nTxosna Batzordearen solasaldia bart Potxoenean. Argazkiaren egilea: Usurbilgo Txosna Batzordea.\n"Aztarrikarrak: zer da gazte asanbladako kide izatea?" solasaldia antolatu du gazte asanbladak ostiral gau honetan (azaroak 29) 21:30etan Potxoenean. Hitzordua kide berriei zuzendua dago bereziki. Bihar, erronka berriak marraztu eta festa giroan murgiltzeko egun handia izango du Aztarrikak.\nBart hasi ditu Aztarrikak Gazte Egunari begirako ekimenak, Txosna Batzordeko kideek Potxoenean egin zuten aurkezpen saioarekin. Saio parte hartzailea izan zen, aurrera begirako festen ingurukoa. "Txosna Batzordearen urteko erronken inguruko aurkezpena izan dugu! Ilusioz beterik gaude urte honetarako atera diren ideiekin!", adierazi dute sare sozialen bidez. Hurrengo bilerarako eguna finkatu dute; abenduaren 5ean. "Animatu etortzera!", luzatu dute gonbita.\nLarunbateko Gazte Egunaren aurretik, bigarren saio parte hartzaile bat iragarri du Aztarrikak gaurko (azaroak 29); 21:30etan hasita Potxoenean, gazte asanbladari buruz hausnartzeko hitzordua, bereziki gazte belaunaldi berriari zuzendua. Gazte Eguna ezin une aproposagoa iruditzen zaie “saretze bat emateko”. Gazte asanbladako kide izateari buruz ariko dira. “Jaietan gazte berri asko ikusi ditugu. Gazte berri dezente izan ditzakegula espero dugunez, bat baino gehiago herri eragile baten parte izango dira lehen aldiz. Gazte asanbladan ibili garenok gure esperientzia partekatuko dugu. Beraiek zer espero eta nahi duten horretan oinarrituko dugu saioa”, gazte asanbladakoen esanetan. Gonbita beraz, belaunaldi berriari. “Gogotsu dauden gazte berriak anima daitezela etortzera. Gazte berrien kezkak entzun nahi ditugu”. Hausnarketa saio horretan bildutako ekarpenak aintzakotzat hartuta, hurrengo hilabetetan landu ditzaketen gaien urteko plangintza osatzera igaroko dira Gazte Egunerako iragarri duten lehen hitzorduan.


Federación Guipuzcoana de Hockey - DENBOARLDIKO LEHEN PORROTA\nLiga hasi denetik atzokoa izan zen donostiarren partidurik okerrena eta ezin izan zieten iazko txapeldunen mailari eutsi. Talde kataluniarra txuri urdinen gainetik azaldu zen jokuaren alderdi orotan, beraiek izan ziren bolaren jabe eta, ondorioz, beraienak gol aukera nagusienak.\nErrealeko jokalariak lasai atera ziren norgehiagokaren hasieran, eta, erlaxazio horren ondorio, kataluniarrek markagailuan aurreratzeko izandako aukerak. Gauzak horrela, 22.minutuan lehen gola jaso zuten donostiarrek. Ondorengo minutuetan gola sartu nahi izateko grina nabarmendu zitzaion talde txuriurdinari, eta, 30.minutuan, penalti baten ostean, epaileek partidua alde zezakeen gola ezeztatu zieten donostiarrei.\nAtsedenaldia eta gero, errealak une bakan batzuetan soilik lortu zuen kataluniarren atezainaren ingurura arriskua eramatea.\nNorgehiagoketaren azken minutuan kataluniarren bigarren eta azken gola iritsi zen, behin betiko 2-0 finkatuz.\nDatorren jardunaldian txuri urdinak berriro ere katulunian izango dira, oraingoan Atletic Terrasa taldea izango dutelarik etsai.\nCD Terrassa - Junior 2-4\nOurense - Club de Campo 1-6\nTaburiente -SPV 51 3-1\nJolaseta - Atlétic Terrassa 2-3


"Hondakinei balioa emango diegu" - Bizkaiko Hitza\n“Hondakinei balioa emango diegu”\n2020, apirilak 03 Bizkaia, Elkarrizketa 129\nItsas sektorearen hondakin plastikoak berrerabiltzea helburu duen proiektu aitzindaria abiarazi dute Markina-Xemeingo Leartiker zentro teknologikoak eta Azaro Fundazioa Ekintzailetza eta Berrikuntza Zentroak. Circularseas Europa mailako proiektuaren parte da, hiru urte iraungo du, eta 3D teknologia erabiliko dute arrantza sektoreko enpresentzako produktu jasangarriak sortzeko. Maria Txakartegi eta Blanca Lekube Azaro fundazioko eta Leartiker zentroko teknikariak dira, hurrenez hurren.\nZergatik itsas sektorea eta zergatik plastikoak?\nMARIA TXAKARTEGI: Gure ezagutza hori delako. Leartiker Lea-Artibaiko zentro teknologikoa polimeroetan eta elikagaietan espezializatua dago, eta Azaro fundazioa Lea-Artibaiko garapen ekonomikoan lan egiten duen erakunde bat da. Elkarlan horrek eragin zuen proiektu hau eratzea. Bazkideak aurkitu, eta martxan hasi ginen iazko apirilean.\nHelburua zein da?\nM.T.: Arrantza sektorean sortzen diren plastiko denak jaso eta duten balioa ematea, eta 3D inprimaketa bidez produktuak edo osagaiak inprimatu eta berriz arrantza sektorera bueltatzea. Hor dago ekonomia zirkularraren giltzarria. Hondakinak birziklatu egiten dira, baina guk beste bizitza bat eman nahi diogu material horri, beste balio batekin, eta hori lortuko dugu 3D teknologiari esker. Arrantzako plastikoari balioa emango diogu. Itsas sektore guztia barneratzen du, gainera: arrantza eta alboko sektoreak.\nBLANCA LEKUBE: Birziklatzeaz gainera, beste atal txiki bat ere badago proiektuaren barruan. Plastikozko hondakin horiek ze osagai dituzten identifikatu eta material jasangarriagoen garapena sustatzea; biodegradagarriak direnak edo oinarri biologikoa duten plastikoak, esate baterako.\nAzaro eta Leartikerrez gain, nortzuek parte hartzen dute Europa mailako proiektu horretan?\nM.T.: Bazkideak zortzi dira, eta sei dira nodoak: Ondarroa, Vigo (Galizia), Arroxela (Frantzia), Cork (Irlanda), Plymouth (Ingalaterra) eta Peniche (Portugal). Nodoak herrialde bakoitzean aukeratu diren portuak dira; portuak, eta inguruko guneak, askotan industria ez delako portuan bertan egoten, alboko herrietan baino.\nOndarroako nodoaren azterketa egin duzue. Zein da emaitza?\nM.T.: Diagnostikoa sei nodoetan egin da, errealitate ezberdinak daude-eta nodo bakoitzean. Ondarroako sektorea hiru zatitan banatzen da. Alde batetik, arrantza —alturakoa, baxurakoa, artisautzakoa—, industria laguntzailea —saregileak, kordelgintza, kontserba fabrikak, arrain eraldatzaileak—, eta akuikultura sektorea. Bestetik, portuaren kudeaketa, eta horretan Eusko Jaurlaritzako Portu Zuzendaritzak du hondakin kudeaketaren ardura. Hirugarren sektorea edo aktibitate multzoa aisialdiari edo turismo aktibitateari lotuta dago. Ondarroan hori ez dago horren garatuta, eta, beraz, kontuan eduki dugu inguruko beste enpresek zer jasotzen duten, zenbat hondakin sortzen duten.\nZer hondakin sortzen da batez ere?\nM.T.: Arrain kaxak, sareak, kordelak, buiak eta film papera, gehienbat. Paleten edota arrain kaxen gainean film papera joaten da. Ondarroako nodoaren bereizgarririk esanguratsuena da esportatzaile onak garela. Gure arraina gehienbat esportatu egiten da (%95), bertan eraldatu beharrean, eta film edo plastiko horiek askotan ez dira gelditzen portuan. Hondakin asko bidean sortzen dira, eta, beraz, gure diagnostikoa kaxetan eta sarean oinarritu da. Iaz 18.000 kaxa apurtu ziren, baina kaxa horiek hornitzaileei itzultzen zaizkie. Hori dela eta, hornitzailearekin ere kontaktuan jarri gara, eta hornitzaile horrek esan digu kaxa horrek itzultzearren zer edo zer ordaintzen duela. Horiekin beste kaxa mota batzuk egiten dituzte, eta beste bizitza bat ematen diete Ondarroako kaxa apurtuei. Hala eta guztiz ere, apurtzen diren kaxa horiekin beste zer gauza egin daiteken ikusi nahi dugu, baita ea kaxa horiek beste material jasangarriago batekoak izan daitezken ere.\nEta sareekin zer gertatzen da?\nM.T.: Iaz hogei bat tona sare batu ziren; sare horiek alturan eta baxuran ezberdin kudeatzen dira. Baxuran, askotan bertan konpontzen dira, sare konpontzaileen bidez; alturan, berriz, sarritan ezin daitezke konpondu, sare handiak direlako, eta kanpoko sare konpontzaile batengana bidaltzen dituzte enpresek. Biekin egon gara hizketan, hondakin kudeatzaile direnekin, baita sareak konpontzen dituzten enpresekin ere. Sare konpontzaile diren enpresak bigarren bizitzarik ez duten sareak batzera joaten dira, eta sare horiei beste bizitza bat ematen dien akuikulturako enpresa bat aurkitu dute Galizian. Muskuilu haztegiak janzten eta hornitzen ditu sare horiekin. Guk ikusi nahi duguna da sare horiek zenbateraino jasangarriak diren eta zertarako erabili ahal ditugun hemen. Azken baten, Galiziakoak hurrengo batean ez ditu beharko edo beste zer edo zer aurkituko du bere premia asetzeko, eta gu hemen sortuz joango gara.\nZeintzuk pauso eman dira orain arte, eta zeintzuk emango dira hemendik aurrera?\nM.T.: Testuinguru eta ekintza plan bat dauka proiektuak. Ekintza plan horretan, bazkide bakoitzak bere ardurak ditu: Leartiker da proiektu osoaren liderra, eta Azaro diagnostikoaren arduraduna. Proiektuaren lehenengo ekintza izan da diagnostikoa. Azken baten, diagnostiko bat egin behar da, eta horren bidez ikusi zer hondakin dauden, zelan kudeatzen diren, zer egiten den eta zenbat dauden. Aldi berean, ikusi behar da zeintzuk beharrizan dauden, produktu jasangarriagoen beharrizana ikusi. Hurrengo pausoa proba produktuak egitea da, eta, horretarako, Leartikerrek egingo ditu analisiak, azterketak eta materialen nahasketak. Gero, tailerretan pieza berri bilakatuko da. Orain, elkarrizketak egiten eta dauden beharrizanak zehazten ari gara. Gure modura dabiltza beste nodo guztietan ere.\nB.L.: Denek Leartikerrera bidali dute; bertan egingo ditugu azterketak. Hurrengo bidaietan pentsatuko da nodo bakoitzean zer produktu egin. Bakoitzak produktu bat edukiko du garatzeko.\nM.T.: Diagnostiko honetan beste batzuk zer egiten duten ere ikusten dugu, zelan egiten duten, eta ondorio batzuk atera, hobetzeko.\nB.L.: Agertzen ari diren material berriak eta 3D teknologiako tendentziak ere aurreikusten ari gara, gure proiektua berrikuntzetara egokitzeko.\nSektoreak nola hartu du?\nM.T.: Guk uste dugun baino inplikatuago dago, eta konturatzen dira hondakinen gaia gero eta gehiago landu behar dela. Haiek dira itsasoarekin lotura handiena daukatenak eta zaintzeko prest dauden lehenak.


Miguel Angelen David - Bitxi Bazterrak\nMiguel Angelen David\nAurrean daukagun irudia konkor osoko eskultura bati dagokio, Miguel Angelen Davidi, hain zuzen. Eskultura honetan, David gihartsu bat borrokaren aurretik irudikatzen da, tente. Ezkerreko eskua sorbaldaren gainean kokatuta dauka, eta, sorbaldan, zakua. Handik, arnes batek bizkarra ixten du eskuineko eskuarekin, izterraren ondoan. Esku horrek ezkutatzen du zer izan daitekeen fustilbaloa, hau da, fuste-honda bat, erromatarrek erabiltzen zutena.\nMaterialean, Miguel Angelek lau metro baino gehiagoko Carrarako marmolezko bloke hondatu bat erabili behar izan zuen. Tailuaren erauzketa-teknikarekin lan egin zuen, zuzenean blokearen gainean, eskaiola-eredu bat erabili gabe, ohikoa zen bezala, eta, berak baieztatzen zuen bezala, soberakoa kentzera mugatu zen. Leuntzearekin osatzen da altuera, eta leunketa horrekin nerbioak ugaltzen dira (eskuetan, azalean eta muskuluetan ikusten den bezala). HAlaber, haren kolorea monokromoa da.\nGaiari dagokionez, erlijiosoada , baina antropozentrismoaren eraginarekin, biluztasunak erakusten duen bezala. Miguel Angelek Goliat-i aurre egiteko ekintzaren aurreko tentsio-unea aurkezten du. Ezkerreko sorbaldaren gainean tenkatuta, onddoa erortzen da, eta muturra eskuineko eskuaren parean erortzen da. Han, harria jarri behar zuen, bekokia zimurtuta duela, tiro zerteroa izan zedin.\nEspresio aldetik, ikus dezakegu Daviden aurpegiak indarrez bustitako begirada desafiatzailea du, non boterearen kontzientzia agertzen baita, hitzaren adiera zabalenean. Etsaia intuitzeko gai da, autokonfiantza osoa erakutsiz, gizon errenazentistarentzat oso preziatua den bertutea. Bere azken gaztetasun-obratzat hartzen da, eta bertan “terribilitá” gertuko ezaugarri berriak agertzen dira, hau da, bekokia zimurtuta izatea.\nHorma baten aurrean kokatzeko pentsatuta zegoen, beraz, aurrekotasun legea mantentzen da.\nKanona luzea da. Blokeaz gain, hasiera batean Florentziako Duomoan jartzeko pentsatuta zegoenez, zenbait zuzenketa optiko ditu, burua txikiegia, esaterako.\nKontrapostoa ikusten da, baina bere ezaugarriekin: hanka oso irekiak, beso oso tenkatuak; gure ezkerreko hanka zurrunagoak gorputza jasaten du eta eskuinekoak atzera egiten du; pixka bat makurtuta, aldaka igo eta ezkerreko sorbalda jaisten da. Jarrera klasiko horren ondorioz, irudiko aldaka eta sorbaldak kontrako angeluetan bermatzen dira, eta gorputz-enborrak S formako kurba txiki bat egiten du.\nOrobat, konposizioa irekia da, buruaren eta ezkerreko hankaren arteko sigi-saga txiki batetik abiatuta. Sigi-saga horrek pixka bat bihurritzen du gure eskuinaldera. Bihurritze horrek, lehenik, irudia eta osaera irekia inguratzera bultzatzen gaitu, eta arreta gehiago bideratzen du burura eta haren begiradara. Daviden kontrapostoaren posizioak piezaren orekari laguntzen dio. Eskuineko hankaren eta ezkerreko besoaren tentsioak kontrabalantza bat osatzen dute besoko eta ezkerreko hankako muskulu erlaxatuekin.\nIrudiaren tratamendua anatomiagatik nabarmentzen da, atletikoa, eta ez nerabea, Bibliak iradokitzen zuen bezala. Miguel Angelek ohiz kanpoko neurri teknikak erabili zituen. Lehen begiratuan, proportzio perfektuko estatua dirudi, baina, berez, eskuineko eskua eta lepoaren ondoko burua handiagoak dira.\nEskuineko eskua eskuineko beso erlaxatutik eusten da. Eskua erabat zizelkatua, delikatua eta harmoniatsua da. Baina gorputzarekin neurtzen bada, desproportzioa nabaritzen da.\nBuru handiaren eta Daviden lepo lodiaren arteko desproportzioa eskulturaren bularraren/gorputz-enborraren tamainaren erdia baino gehiago da, baina ez dirudi begi bistakoa denik.\nErrizoen trepano-lanarekin egiten da (efektu argilunarekin), eta eskuineko beso eta esku oso luze baten (oinak bezala) eta ezkerreko beso baten arteko desproportzioak ditu.\nLanaren erritmoa potentzia-mugimenduaren adibide bat da. Gorputz guztia tentsioan dago: muskuluak, lepoko tendoiak, eskuko zainak… Artistak ekintza hasi aurreko barne-tentsioa adierazten du, hau da, potentzia-mugimendua.\nEskultura hau 1501an hasi zen eta 1504an amaitu zen, Florentziako Santa María del Fioreko katedraleko Duomoko Operak eskatuta. Esan dugun bezala, Miguel Angelek landu zuen. Miguel Angelek egindako obrarik garrantzitsuenetako bat da. Izan ere, David de Miguel Angelen arrakasta hain handia izan zen ezen Florentziako herriak eskulturari beste leku bat emateko eskatu baitzuen. Erabaki hori hartu zen Medicitarrak Florentziako gobernutik kanporatu zituztenean, eta eskultura Errepublikaren eta Florenziaren garaipenaren sinboloa izatera pasatu zen, Goliaten aurka egin zuen pertsonaia biblikoa antzezten baitzuen, herriak Medicitarrekin egin zuen gauza bera garatuz, Cinquecentto garaian.\nErrenazimenduan ohikoa zen bezala, eskultura honetan naturalismoa, klasikoaren itzulera, kontrapostoan dagoela… ikus dezakegu. Gainera, Miguel Angelen ezaugarri nagusiak giza gorputzaren proportzioen nagusitasun handia, irudiaren handitasuna, aurpegiko adierazkortasuna, tentsio handiko gorputzak eta haren terribilita handia ziren. Miguel Angel margolaria arkitektoa, poeta… izan zen, baina berak eskultoretzat hartzen zuen bere burua. Errenazimentuko gizona zen.\nCopyright © 2021 Bitxi Bazterrak – Creado por Customify.\nGure web gunean cookieak erabiltzen ditugu zure lehentasunak gogoratzean eta bisitak errepikatzean esperientzia garrantzitsuena emateko. “Onartu” sakatzean, onartuko duzu cookie GUZTIAK.


Haur Hezkuntza 1. zikloa – Sagrado Corazón Ikastetxea Rekalde\nKonfidantza eta maitasun giroan\nBi urteko gela da haurrek eskola eremuarekin duten lehen kontaktua, eta, horregatik, uste dugu funtsezkoa dela segurtasun, konfiantza eta maitasun giroa sortzea, haien oinarrizko premiak asetzeko.\nEGOKITZAPENA: malgua eta pixkanakakoa izan behar du, heldutasun-maila kontuan hartuta, eskolan eta gizartean egoki integratzeko.\nAUTONOMIA: helduen laguntzarekin garatzen dute autonomia, eta beren burua zaintzeko oinarrizko arauak eskuratzen dituzte (norberaren garbitasuna, janztea, bakarrik jatea…).\nSOZIALIZAZIOA: beren gizarte-harremanen esparrua zabaltzen dute, beren ingurune fisikoa eta soziala behatuz, arakatuz, aurkituz eta manipulatuz.\nAFEKTIBITATEA: ingurune egokia sustatzen dugu, sentimenduak, emozioak eta beharrak adieraz ditzaten eta sentimendu horiek besteengan uler ditzaten.\nHaien gizarte-harremanak eta garapen emozionala zabaltzea sustatzen dugu.\nAhozko Hizkuntza eta Grafomotrizitatea\nAdin horretan, garrantzi berezia ematen diogu ahozko hizkuntzari, eta hainbat jolas-jarduera egiten ditugu gaitasun hori garatzeko.\nEta aldi berean, adierazpen grafo-motorra lantzen dugu, eta, aldi berean, idatzizko hizkuntzara hurbiltzen gara, betiere norberaren esperientzian oinarritutako jardueren bidez.\nHaurrak saltoen, arrasteen eta abarren bidez hasten dira beren jarduera motorra garatzen, gela seguru batean, eta behar bezala garatzeko beharrezko material guztiez hornituta.\nPraktika horrek heldutasun-oinarri sendoak ematen dizkie, nork bere buruaren bizipen positiboa izateko aukera ematen diotenak, sormenerako eta pentsamendu operatiborako irekitasuna ahalbidetuz.\nJolas heuristikoa haurrak lehen haurtzaroan deskubritzea eta esperimentatzea sustatzen duen jolas-jarduera bat da.\nJolas mota horien bidez, haurrek elkarri eragiten diote eguneroko erabilerarako objektu, forma eta material mota desberdinekin.\nGure egunerokoa ikasgelan\nARRATSALDEZ: 15:00-16:30/ 17:00\nTUTOREA: Asun Clemente\nFamiliak harremanetan jartzeko telefonoz edo EDUCAMOS plataformaren bidez.


Kandido Arregi - Wikipedia, entziklopedia askea.\nCandido Arregi Fernandez (Bilbo, 1904 - Larresoro, 1952) euskal abertzale bat izan zen. 1932. urtetik aurrera Jagi-Jagi astekari independentistaren zuzendaria izan zen, bai eta Euzko Mendigoxale Batzaren lehendakaria ere.\nLarresoro, 1952 (47/48 urte)\nJagi-Jagi (garaiko euskarazko grafian Yagi-Yagi) Bizkaia Mendigoxale Batza erakundearen prentsa-organo ofiziala zen, baina praktikan aldizkari independentista bat eta izen bereko EAJ alderditik bereizitako talde abertzale independentista zen. Buruzagi ezagunenak Trifon Etxebarria "Etarte" eta bereziki Eli Gallastegi "Gudari" izan ziren.\nCandido Arregiren gidaritzapean, Jagi-Jagikoak, Espainiako Gerra Zibila hasi zenean, Luis Aranaren jarreraren alde agertu ziren, alegia, atzerriko gerra bat izanik, bertan parte ez hartzeko jarrera. Nolanahi ere, azkenean parte hartzea beste erremediorik ez zuten izan, eta Jagi-Jagi taldeak ere Eusko Gudarostean bi batailoi izan zituen: Lehenago Il eta Zergaitik ez?\n↑ JAGI-JAGI Historia del independentismo vasco (221. or.)\nKandido Arregi. Auñamendi Entziklopedia (Gaztelaniaz)\nAzken aldaketa 17 iraila 2021(e)an, 16:47(e)tan\nOrriaren azken aldaketa: 17 iraila 2021, 16:47.


DonostiaEuskaraz.eus - Donostiako Udalak haurrak euskaraz matrikulatzeko deia egin die gurasoei\nDonostiako Udalak haurrak euskaraz matrikulatzeko deia egin die gurasoei\nDonostia, urtarrilaren 12an. Donostiako Udalak haurrak euskaraz matrikulatzeko deia egin die gurasoei. Jon Insaustik, Udal Gobernuko Kultura eta Euskara zinegotziak adierazi duenez, haurrak elebidunak izan daitezen aukera onena euskarazko ereduan ikastea da.“Urtarrilaren 17tik 28razabalik egongo da haurrak matrikulatzeko epea. Gurasoek beraien seme-alabak zein hizkuntza eredutan matrikulatuko dituzten erabakitzeko unea izango da. Erabaki horrek duen garrantzia kontuan harturik, euskaraz matrikulatzeko deia egiten diegu, horixe baita elebitasunik orekatuena bermatzen duena”.\nHiriaren egoera soziolinguistikoa kontuan harturik (Eustateko 2016ko datuen arabera, 29 urtetik beherakoen %79,85 euskalduna da, %9,74k euskara ulertzen du eta %10,41ek soilik aitortu du euskara ez dakiela)egin diren ikerketek eta orain arteko esperientziak erakutsi dute D ereduak bermatzen duela elebitasunik orekatuena.\nUdaleko Euskara Zerbitzuak euskara jakiteak seme-alabentzat duen garrantziaz, eta hortaz, euskarazko eredua hautatzearen garrantziaz ohartarazi nahi izan ditu gurasoak. Horrela gutun bidez mezu hau helarazi nahi izan die aurten seme-alabak lehen aldiz matrikulatuko dituzten guraso donostiarrei. Gutunarekin batera, Irria aldizkariaren ale bat banatu zaie haurren eta familiaren gozamenerako.\nDonostian hamar ikasletatik ia bederatzi D ereduan matrikulatzen da eskolan hasten denean. Hiriko19 ikastetxe publiko eta 26 ikastetxe pribatu edo hitzarmendunetakohiru urteko haurren matrikulazio datuek argi eta garbi adierazten dute Donostiako gurasoen hautua.\nGurasoek Donostian D ereduaren alde egiten dute, beraien seme-alabek hizkuntza bat baino gehiago jakitea nahi baitute. Zenbat eta hizkuntza gehiago ikasi eta erabili, orduan eta hobeto garatuko dituzte beste zenbait gaitasun, eta, kultur aniztasun handiagoaz gozatzeko aukerarekin batera, lan etorkizun zabalagoa izango dute. Haurrak euskaraz hazten badira, euskara haiek adina haziko da.


Birziklatzea - Tolosaldeako Mankomunitatea\n> Gure esku > Birziklatzea\nBirziklatzea, denon ardura\nAzkeneko aukera da birziklatzea. Birziklatzean, agortuta dauden produktuetako lehengaia aprobetxatzen dugu. Jadanik balio ez diguten plastiko, estalki, paper nahiz aluminiozko ontzi guztiak etxean bereizi behar ditugu, guztion ardura da. Keinu txiki batekin kutsatzea saihesten dugu.\nEtxean sortzen den hondakinen %90etik gora birziklagarria da. Atez ateko bilketaren bidez birziklapena herritar guztien artean orokortua duten Gipuzkoako herrietan %80tik gora biltzen da bereizita: %40 organikoa da eta konpost bihur dezakegu, %15 papera, %12 ontzi arinak dira eta %14 beira.\nLehengai hori guztia beste produktu batzuk egiteko aprobetxatzea zentzuzkoa da guztiz, zentzurik ez duena da energia hori guztia alferrik galtzea:\n“Ez zait inteligentea iruditzen dirua airean (errauskailuen kasuan) edo lurpean jartzea”\n(Roberto Cavallo, Ingurumen Komunikaziorako Nazioarteko Elkartearen presidentea)\n“Eta hartzen badu berearen ardura, bere hondakinena.\nEta hondakin horiekin ohartzen bada lehen janari zena, lehenago enbase zela, enbase haiek garraio,\ngarraio haiek petroleo… eta etxeko hondakin apurrak mundu logika oso bat azaleratzen dio.\nEta bere esku hartzeaz galdetu.\nEta orduan hondakina ongarri zaio. Bere koherentziaren ongarri.”\n(Maialen Lujanbio, Eskuak zenbat dezaken)


Manu Diaz: "Bergararrei interesa piztu ahalko dien liburua da" - Bergara - 2017-11-21 - Goiena.eus\nManu Diaz: "Bergararrei interesa piztu ahalko dien liburua da"\nJokin Bereziartua Lizarazu 2017-11-10 09:17\nBlog batetik sortutako "liburu berezi bat" aurkeztuko du Manu Diazek (Bergara, 1965) azaroaren 21ean Irizar jauregian (19:00): Cien crónicas mahoneras. "Inongo pretentsio gabe" kaleratuko du liburua, bergararren artean interesa eta kuriositatea piztuko duen esperantzarekin.\nZelan sortu zen Cien crónicas mahoneras liburua idazteko ideia?\nAspaldi nuen asmoa Bergararekin zerikusia duten gaiak hartu eta liburu bat idazteko. Irakurgai lasaia, arina eta dibertigarria egin gura nuen. Oinarria duela hiru urte abiatutako blogean dago [Cronicasmahoneras.blogspot.es], hor hasi nintzen idazten. Ingurukoen artean harrera ona izan dute kronikek; uda honetan oporretara eraman nituen eta konturatu nintzen interesgarria zela paperera pasatzea.\nOso bertakoa da, herrikoei interesa piztu ahalko diena. Bergarako iraganeko gaiak eta gaur egungoak, kirol arloko gaiak, kultura arlokoak, hausnarketa pertsonal batzuk, kritikaren bat edo beste... Denetarik dago.\nZergatik erabaki duzu Interneten sortu zena paperera pasatzea?\nBeti izan dut buruan blog batetik sortu zen proiektu hau papera ekar zitekeela. Lagunek izan dezaten, opari bat emateko... Beste esparru batzuetan, akaso, ez da erakargarria izango, baina Bergaran bizi direnendako edo Bergararekin harremana dutenendako interesgarria dela esango nuke. 500 aleko tirada txiki batekin argitaratzeko moduko proiektua da.\nJasoko zenuen laguntza, ezta?\nBai. Horien artean, Miren Azkarate eta Juanjo Alvarez nabarmendu behar ditut. Miren Azkarate izan da proiektuaren bultzatzaile eta koordinatzaile nagusia eta garbiketa edo lifting lanen arduraduna. Miren gabe proiektu hau ez zen posible izango. Bestalde, Euskal Herriko intelektual puntakoenetako bat den Juanjo Alvarez laguna daukat, eta askotan elkartu izan gara bizitzan zehar; unibertsitatean, futbolean, lanean... Niretzat, ohore handia izan da hitzaurrea Juanjo Alvarezek idatzi izana.\nHilaren 21ean aurkeztuko duzu liburua. Nolako ekitaldia izango da?\nMiren Azkarate eta Juanjo Alvarez egongo dira, baita Juanjo Lusa kirol kazetaria ere. Lagunen arteko topaketa bat izatea espero dut, liburuan lagun asko dira-eta protagonista.\nNola banatuko duzu liburua?\nAurkezpenean bertan hamar eurotan erosi ahalko da eta aurrerago hamabi eurotan salduko da. Salmenta puntu guztiak zehaztu ez baditut ere, Ordesa aholkularitza bulegoan, San Pedro elizan eta zenbait tabernetan ere erosi ahalko da, hamabi eurotan.\nDirua, San Pedro elizako organorako\nCien crónicas mahoneras liburuak kaleratzeak dituen gastuak estali ostean, San Pedro elizako Stoltz-Freres organoa konpontzera eta berritzera bideratuko da irabazten den gainerako dirua: "Garbi nuen hasieratik etekinik balego Bergarako elkarte bati bideratu behar niola diru apur hori eta helburu horren barruan Stoltz-Freres organoaren aldeko elkartea aukeratu nuen; lagunak dira, gainera".\nBergarako Stoltz-Freres organoaren lagunen elkarteko Rosa Narbaizak esker on hitzak izan ditu liburuaren egilearendako: "Guretzat, oso pozgarria da, Manuri eskerrak ematea besterik ez zaigu geratzen. Biziki eskertzen diogu bere proiektuaren diru zati bat organoaren konponketara eta berreskurapenera bideratzea. Ondarearen ikuspegitik mantendu beharreko altxor handi bat da".